11 Tempat Menarik Di Kota Belud Yang Wajib Anda Lawati

Kota Belud yang digelar ” Jelajah Koboi Timur ” kerana kehebatan penduduknya menunggang kuda, kerbau dan lembu terletak 70 kilometer dari Bandaraya Kota Kinabalu sememangnya sangat cantik dan tiada tandingan. Dengan kehijauan alam semulajadi sawah padi dan bukit-bukau yang jauh dari pencemaran kota, anda pasti akan mendapat ketenangan semasa bercuti di sini.

Kalau anda sedang mencari tempat menarik untuk bercuti sempena cuti sekolah ini, apa kata kami cadangkan anda bercuti ke Kota Belud untuk merasai pengalaman eko-perlancongan yang lain dari yang lain. Jom kami kongsikan tempat menarik di Kota Belud.

Tempat menarik di Kota Belud yang pertama ialah Popumpung Melangkap Camp Site yang merupakan tapak perkhemahan dengan alam semulajadi memukau yang terkenal di Kota Belud. Ia merupakan destinasi percutian alam semulajadi di mana anda berpeluang untuk menghayati keindahan alam dan kehijauan sambil melibatkan diri dengan aktiviti sukan dan rekreasi.

Di antara aktiviti menarik yang boleh anda lakukan di sini ialah:

Kalau kebiasaannya orang bercuti akan menginap di hotel dan resort, apa salahnya kali ni anda cuba sesuatu yang lain daripada biasa? Pengalaman berkhemah di Popumpung Melangkap Camp Site pastinya menjadikan percutian anda sangat istimewa. Air sungai di sini sangat sejuk, nyaman, bersih, dan jernihjadi anda boleh mandi sepuas-puasnya .

Ditambah pula dengan pemandangan Gunung Kinabalu yang sangat indah. Kalau anda jenis suka selfie untuk dimuat naik ke media sosial, pasti anda akan mendapat banyak gambar cantik & menarik di sini.

Bukit Minonggui merupakan satu lagi tempat menarik di Kota Belud. Ia terletak di Kampung Mandap dan ramai hikers dari seluruh Malaysia menjadikan Bukit Minonggui sebagai salah satu bukit yang ingin didaki. Bukit ini menjadi kegemaran ramai kerana tahap kusukarannya yang agak mudah.

Selepas melalui kebun, hutan, curam, dan bukit berbatu, anda akan sampai ke puncaknya yang menjanjikan pemandangan indah seluas mata memandang. Kalau anda jenis yang sukakan sukan lasak seperti hiking, jangan lupas untuk mendaki Bukit Minonggui apabila bercuti di Kota Belud.

Memandangkan Kota Belud terkenal dengan percutian berkongsep eko-perlancongan, rasanya tak salah kalau kami kongsikan satu lagi tapak perkhemahan menarik yang ada di sana. Eco Camp Bayayat Kadamaian yang terletak di Kg.Bayayat Kota Belud menjanjikan suasana perkemahan privasi. Ianya adalah privasi kerana jauh dari kawasan perkampungan.

Tapak perkhemahan ini dilengkapi dengan kemudahan asas seperti pondok, tandas, tapak perkemahan, lampu, dan set barbeku set. Di sini anda tak perlu risau kalau terputus hubungan dengan dunia luar kerana talian telekomunikasi Celcom dan Digi adalah sangat baik, malah anda boleh menggunakan rangkaian 4G di sini. Jadi, takde masalah kalau anda nak melayari media sosial seperti Facebook, Instagram, Twitter, dan sebagainya.

Namun ingin kami ingatkan bahawa ada kawasan di sungai di sini agak dalam. Jadi jika anda tidak pandai berenang elakkan daripada mandi manda di kawasan yang dalam. Oleh kerana sungai di sini dalam, ada pelbagai aktiviti sukan air yang boleh anda lakukan di sini. Di antaranya ialah:

Di antara aktiviti menarik yang boleh anda lakukan di Eco Camp Bayayat Kadamaian ialah:

Anda tertarik untuk bercuti di sini? Ada pelbagai pakej menarik untuk anda pilih. Jom kami kongsikan pakej yang ditawarkan:

Bayaran masuk ialah RM7 seorang jika bermalam dan RM3 seorang jika anda hanya mahu datang untuk melakukan aktiviti tanpa bermalam di sini. Untuk sebarang pertanyaan atau tempahan, anda boleh hubungi nombor yang berikut:

Zinin: 019-812 2287Zico: 014-280 7919Naissey: 013-875 0172

Tempat menarik di Kota Belud yang seterusnya ialah Nohutu Eco-Tourism yang terletak di Kampung Melangkap. Apa yang menariknya di sini? Di sini anda berpeluang untuk merasai pengalaman bermalam di pondok yang diperbuat daripada buluh. Menarik, kan? Di mana lagi anda berpeluang untuk mendapat peluang keemasan seperti ini? Jika anda tak mahu menginap di dalam pondok buluh, anda boleh pilih untuk tidur di dalam khemah. Terpulang kepada kehendak anda.

Dari sini anda dapat melihat pemandangan Gunung Kinabalu yang indah. Sambil bersantai, anda boleh bermandi-manda di Sungai Panataran ataupun di Sungai Paramat yang sangat dekat dengan Nohutu Eco-Tourism.

Di perkarangan Nohutu Eco-Tourism juga terdapat kebun sayur-sayuran yang ditanam dengan cili padi, cili putih, dan sebagainya. Anda boleh petik sayur yang ada di sini untuk dimasak sebagai menu. Walau bagaimana pun, cuma rangkaian talian Maxis an Celcom yang ada di sini.

Bayaran masuk ke sini adalah seperti berikut:

Jika anda berminat untuk bercuti di sini, boleh hubungi nombor berikut: 011-3165 1130, 013-846 4382 & 019-746 7600.

Dari Kota Kinabalu, perjalanan untuk sampai ke Pulau Mantanani akan mengambil masa selama 3 sehingga 4 jam dengan menaiki kereta dan bot, bergantung kepada keadaan cuaca. Pulau Mantanani terbahagi kepada dua iaitu Pulau Mantatani besar yang mempunyai kawasan perkampungan dan Pulau Mantanani Kecil yang menempatkan banyak resort perlancongan.

Di antara aktiviti paling menarik di Pulau Mantanani ialah berenang bersama dugong, iaitu pengalaman yang anda takkan dapat di pulau lain. Selain itu, di pulau ini juga terdapat plankton berwarna biru yang mengeluarkan cahaya kebiruan apabila dilimpahi cahaya bulan pada waktu malam. Wah! Menarik sungguh, kan?

Pulau ini merupakan salah satu tempat menarik di Kota Belud yang menjadi tumpuan para pelancong kerana kecantikan pulaunya yang tiada tandingan. Bayangkan pasir yang halus dan putih, dengan air laut yang membiru seluas mata memandang. Pastinya anda tak puas bersantai di tepi pantai sambil bermain pasir.

Dah puas bermain pasir, anda boleh bersnorkeling. Lautan di Pantai Mantanani sememangnya terkenal dengan aktiviti snorkeling kerana airnya yang jernih dan kaya dengan pelbagai spesis flora dan fauna. Anda pasti terpesona dengan ikan dan hidupan laut pelbagai warna yang jinak berenang di sekeliling anda. Katu karang di sini juga penuh dengan warna-warni dan pelbagai jenis. Dah  puas bersnorkeling, ana boleh berkayak pula. Pendek kata, ada banyak aktiviti best yang anda boleh lakukan di pulau ini.

Terdapat banyak resort di sini kalau anda ingin bermalam. Di antara yang ada ialah:

Pendek kata, percutian anda ke Kota Belud takkan lengkap kalau anda tak singgah di Pulau Mantananni.

Pekan Nabalu terletak di pertengahan jalan sebelum anda sampai ke Taman Negara Kinabalu. Kebiasaannya mereka yang bercuti ke Gunung Kinabalu akan singgah di Pekan Nabalu semasa dalam perjalanan ke sana. Dari sini, jika cuaca dalam keadaan yang baik tanpa awal tebal, anda dapat melihat Gunung Kinabalu yang berdiri megah.

Pekan Nabalu terkenal sebagai destinasi untuk membeli cenderamata sebagai kenang-kenangan. Di sini juga ada gerai menjual makanan ringan, makanan tempatan, dan buah-buahan segar yang boleh anda jadikan sebagai bekalan semasa dalam perjalanan.

7. Pasar Tamu Besar Kota Belud

Pasar Tamu Besar Kota Belud bukan sekadar pasar untuk menjual barangan semata-mata. Menariknya, setiap tahun akan diadakan pesta sambutan Pasar Tamu Besar Kota Belud di mana anda akan dihidangkan dengan persembahan pertunjukan kuda Bajau, Ratu Sarimpak, Tanjak Pahlawan, pertandingan membuat kuih tradisional serta kicauan burung murai batu, serta persembahan tarian dan kebudayaan yang lain.

Terdapat juga puluhan gerai menjual pelbagai juadah, kraftangan seperti tikar rotan dan bakul mengkuang, parang, pakaian, kasut, buah-buahan dan hasil tanaman petani yang tinggal di sekitar Kota Belud. Oleh itu, kalau anda bercadang untuk bercuti di Kota Belud, pastikan anda datang semasa pesta sambutan diadakan.

Di Jeti Wawasan Kampung Nanamun, anda berpeluang untuk melihat keindahan kampung nelayan tradisional masyarakat Bajau. Menariknya, jeti ini bukan seperti jeti nelayan biasa yang anda lihat. Jeti ini dihiasi dengan pelbagai hasil kraftangan masyarakat Bajau dan di sini juga terdapat ukiran kayu Buragas. Di sini anda boleh melakukan aktiviti river cruise di mana anda akan disajikan dengan pemandangan matahrari terbenam yang sangat indah. Selain melihat matahari terbenam, di sini juga anda dapat melihat keindahan cahaya lampu kelip-kelip. Menarik, kan?

Tagal Talungan merupakan pusat perlancongan yang dibina di Sungai Talungan. Aktiviti utama di sini ialah sukan air seperti bermandi-manda, berakit, dan water tubing sambil berkelah. Di sini anda juga boleh bermain dengan ikan yang jinak.

Kampung Sangkir merupakan perkampungan masyarakat Dusun yang rata-ratanya adalah petani yang menanam sawah padi. Jika anda datang ke kampung ini, anda akan dihidangkan dengan pemadangan sawah padi seluas mata memandang. Apa yang lagi menarik, sawah padi di sini adalah berlatar-belakangkan pemandangan gunung Kinabalu. Pemandangan si sini pastinya membuatkan anda terpesona. Kalau anda suka berselfie, apa lagi. Jangan lepaskan peluang untuk bergambar sepuas-puasnya di sini.

Kami masukkan Arivilla Homestay ke dalam senarai tempat menarik di Kota Belud kerana ianya bukan seperti homestay biasa yang anda kunjungi. Arivilla Homestay bukan sahaja menyediakan penginapan untuk anda, malah di sini juga anda akan diperkenalkan dengan budaya masyarakat Bajau & Irranun. Di homestay ini terdapat sebuah pelamin dan koleksi pakaian pengantin perempuan yang digunakan oleh masyarakat Bajau & Irranun semasa upacara perkahwinan, serta pelbagai lagi pameran yang lain.

Itulah dia 11 tempat menarik di Kota Belud yang ingin kami kongsikan pada hari ini. Semoga bermanfaat buat anda. – ammboi.com


Shafie Yakin 13 Kerusi Tambahan DUN Sabah Lulus

KOTA KINABALU: Kerajaan negeri yakin tambahan 13 kerusi Dewan Undangan Negeri (DUN) Sabah yang dijadual dibentangkan di Dewan Rakyat pada 17 Julai ini mendapat sokongan majoriti Ahli Parlimen untuk diluluskan.

Ketua Menteri, Datuk Seri Mohd Shafie Apdal, berkata pihaknya yakin tiada halangan untuk mendapatkan kelulusan Parlimen memandangkan ia hanya memerlukan majoriti mudah dan bukan dua pertiga kerana tidak membabitkan pindaan Perlembagaan.

“Kerusi tambahan itu sudah diluluskan DUN Sabah ketika ia dibentangkan oleh kerajaan negeri sebelum ini, jadi tiada sebab ia tidak mendapat sokongan untuk membolehkan kita menambah perwakilan di DUN.

“Saya sendiri akan berada di Parlimen pada 16 dan 17 Julai ini dan ikut membahas untuk menyatakan apa sebabnya ia (kerusi tambahan DUN Sabah) perlu disokong,” katanya kepada media selepas merasmikan Pameran dan Persidangan Persidangan dan Pameran Minyak dan Gas Sabah (SOGCE) Ketujuh, di sini, hari ini.

Mohd Shafie berkata, kerusi tambahan itu hanya memerlukan kelulusan Dewan Rakyat sebelum dapat dilaksanakan.

Berdasarkan persempadanan baharu itu, 13 kerusi tambahan yang dicadangkan ialah Bengkoka, Mangaris, Pintasan, Pantai Dalit, Darau, Tanjung Dumpil, Dambai, Tulid, Telupid, Sungai Manila, Lamag, Segama dan Kukusan.

Kerusi tambahan berkenaan diluluskan ketika persidangan DUN Sabah pada 9 Ogos 2016 menerusi pindaan Rang Undang-Undang Perlembagaan Negeri Sabah iaitu meminda Perkara 14 Fasal (2) Perlembagaan Negeri Sabah bagi menambah Ahli Dewan Undangan Negeri (ADUN) kepada 73, berbanding 60 ketika ini.

Pindaan rang undang-undang itu disokong 55 ADUN, termasuk lima wakil rakyat pembangkang dan empat BEBAS, manakala tiga wakil pembangkang tidak bersetuju serta seorang berkecuali, selain seorang ADUN tidak hadir.

Bagaimanapun, kerusi tambahan itu tidak dapat digunakan pada Pilihan Raya Umum Ke-14 (PRU-14) tahun lalu kerana tidak dibentangkan oleh kerajaan sebelum ini di Dewan Rakyat bagi mendapatkan sokongan majoriti Ahli Parlimen.

Kelmarin, Menteri di Jabatan Perdana Menteri, Datuk Liew Vui Keong mengumumkan kerajaan akan membentangkan Perintah Perlembagaan Persekutuan (Persempadanan Bahagian-Bahagian Pilihan Raya) berserta Laporan Suruhanjaya Pilihan Raya (SPR) di Dewan Rakyat bagi menambah 13 kerusi DUN Sabah pada 17 Julai ini.

Katanya, draf pembentangan berkenaan sudah tersedia sejak Ogos 2016, namun tidak pernah dibentang oleh kerajaan Barisan Nasional (BN) pimpinan Datuk Seri Najib Razak sebelum ini.

Vui Keong berkata, pada 26 Jun 2018, SPR menyerahkan semula laporan persempadanan baharu itu kepada Perdana Menteri, Tun Dr Mahathir Mohamad sebelum bersetuju untuk membentangkannya di Dewan Rakyat.


Saya Semakin Sayang Adira – Datuk Red

KUALA LUMPUR: Ahli perniagaan, Datuk Seri Adnan Abu, menafikan khabar angin dia menceraikan isterinya, Adira Suhaimi, ketika penyanyi itu sarat hamil anak ketiga mereka.

Kecewa dengan spekulasi bertebaran, Adnan atau lebih dikenali sebagai Datuk Red berkata, soal perceraian tidak wajar dijadikan bahan mainan kerana ia sangat sensitif, apalah lagi ketika Adira sedang bertarung nyawa melahirkan cahaya mata.

“Saya sama sekali tidak mempunyai niat untuk menceraikan Adira, terutama dalam keadaan sekarang, ketika kami sudah pun mempunyai tiga anak. Malah, saya semakin menyayangi isteri.

“Bagi saya, perkara membabitkan perceraian sangat sensitif. Mujur keluarganya di Sabah tahu cerita berkenaan tidak benar.

“Apabila gosip ini timbul, saya akui sangat kecewa. Begitupun, saya anggap semua ini ujian buat kami sekeluarga. Adira sendiri faham kerana dia seorang selebriti. Kepada pihak yang membuat fitnah, saya maafkan mereka,” katanya kepada BH Online.

Ditanya mengenai penerimaan penyanyi Pujaan Hati itu terhadap gosip berkenaan, Adnan berkata, isterinya sangat positif kerana dia sendiri maklum cerita terbabit tiada kebenarannya.

“Adira sendiri tahu berita itu palsu, jadi dia tak mahu ambil peduli sangat mengenainya. Apa yang saya dapat lihat, dia sekarang lebih gembira dan bahagia kerana kini bergelar ibu kepada tiga cahaya mata. Selepas ini, dia mahu lebih fokus membesarkan anak.

“Saya juga sama dengannya, mahu memberikan lebih tumpuan kepada keluarga dan memperbaiki diri dari sudut agama,” ujarnya.

Spekulasi mengenai perceraian pasangan ini timbul apabila ruangan gosip sebuah portal hiburan menyiarkan cerita artis wanita diceraikan ketika sedang hamil anak ketiga. Kebetulan, Adira atau nama lengkapnya Siti Adira Suhaimi, 28, ketika itu sedang mengandung bayi ketiganya.

Kelmarin, bintang kelahiran program realiti Akademi Fantasia itu selamat melahirkan bayi perempuan seberat 3.4 kilogram menerusi pembedahan.

Mengenai puteri yang baru dilahirkan, Adnan tertarik untuk menamakannya Anggun, yang menurutnya membawa maksud keagungan.

Adnan dan Adira berkahwin di Songkhla, Thailand, pada 3 Disember 2015. Sebelum ini, mereka dikurniakan sepasang cahaya mata, Anggrek, yang dilahirkan pada 10 Mac 2017 dan Asan (9 September 2018).


Lelaki Didapati Bersalah Kerana Berzina, Dihukum Sebat 100 Kali Sampai Pengsan

Seorang lelaki berusia 22 tahun pengsan ketika menjalani hukuman sebat 100 kali kerana didapati berzina di Aceh, semalam.

Lapor AFP, lelaki itu merayu agar tukang sebat berhenti menyebatnya sebelum pengsan. Namun dia diberikan rawatan sebelum hukuman itu diteruskan.

Sebaik saja selesai menjalani hukuman itu, lelaki terbabit terus dikejarkan ke hospital untuk mendapatkan rawatan.

Difahamkan, lelaki itu didapati bersalah kerana berzina dengan seorang wanita di perkarangan sebuah masjid di daerah Aceh Timur, bersama dengan seorang lagi lelaki yang turut mempunyai hubungan dengan wanita itu.

Wanita terbabit juga dikenakan hukuman sebat 100 kali.

Julai lalu, tiga penduduk Aceh dikenakan hukuman sebat 100 kali kerana melakukan hubungan seks tanpa nikah.

Pada tahun yang sama, dua lelaki yang melakukan hubungan seks dengan remaja perempuan bawah umur juga menerima hukuman yang sama.

Pada Oktober 2019, pihak berkuasa Aceh telah menetapkan pemburu haram yang mengancam keselamatan orang utan, harimau dan hidupan liar lain juga disebat 100 kali.

Undang-undang syariah di Aceh menetapkan, mana-mana individu yang melakukan zina, hubungan songsang, berjudi dan minum arak akan dikenakan hukuman sebat.


Laungan ‘Derhaka’, ‘Letak Jawatan’ Ketika Anwar Baca Kenyataan Agong Di Parlimen

KUALA LUMPUR: Dewan Rakyat kecoh dengan laungan derhaka dan gesaan supaya Perdana Menteri, Muhyiddin Yassin meletak jawatan selepas Yang di-Pertuan Agong mendedahkan kerajaan membatalkan Ordinan Darurat tanpa perkenan baginda.

Kejadian itu berlaku ketika Ketua Pembangkang, Anwar Ibrahim (PH-Port Dickson) membaca kenyataan Sultan Abdullah Sultan Ahmad Shah.

Beliau berkata, ini menunjukkan kerajaan pimpinan Muhyiddin tidak mematuhi Perlembagaan Persekutuan dan tidak menghormati institusi diraja.

Katanya, Menteri di Jabatan Perdana Menteri (Parlimen dan Undang-undang), Takiyuddin Hassan bertindak mengelirukan Dewan Rakyat.

“Kita bukan sahaja mencapai tahap krisis, tetapi juga derhaka dan penipuan Parlimen,” katanya di Dewan Rakyat.

Anwar berkata, Perkara 150 Perlembagaan Persekutuan menyatakan Agong mempunyai kuasa untuk membatalkan Ordinan Darurat.

Katanya, Agong menzahirkan rasa amat dukacita kerana pembatalan semua Ordinan Darurat tidak dikemukakan untuk mendapat perkenan baginda.

“Beliau (Muhyiddin) tidak bercakap benar. Kami memita beliau meletak jawatan.”

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ku Li Bersama Sekutunya Dalam UMNO Dijangka Menghadap Agong Petang Ini

SHAH ALAM: Veteran UMNO Tengku Razaleigh Hamzah atau Ku Li dijangka menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, petang ini.

Menurut sumber, Ahli Parlimen Gua Musang itu dijangka akan menghadap jam 2 petang ini bersama beberapa Ahli Parlimen UMNO yang dikatakan bersekutu dengan beliau.

Sumber berkata, namun sama ada mereka menyatakan sokongan atau bantahan terhadap hasrat ketua pembangkang Datuk Seri Anwar Ibrahim yang mahu menjadi Perdana Menteri baharu tidak diketahui.

Ku Li sebelum ini adalah bekas menteri kewangan, juga merupakan Ahli Parlimen paling lama berkhidmat dan dilihat sebagai pegawai negeri yang berpengaruh dan dihormati oleh rakan dan seteru politiknya.

“Selepas Ku Li dan pemimpin parti yang menyokong kerajaan Perikatan Nasional (PN) pemimpin parti pembangkang pula akan dipanggil,” kata sumber itu lagi.

Sementara itu, kenderaan yang membawa Anwar tiba di pintu Istana Negara kira-kira jam 10.25 pagi dan akan menghadap Yang di-Pertuan Agong jam 11 pagi.

Pada 23 September lepas, Anwar mengumumkan beliau mempunyai sokongan yang kuat untuk membentuk kerajaan baru dan mengisytiharkan kerajaan PN pimpinan Tan Sri Muhyiddin Yassin telah jatuh dengan sokongan itu.

Beberapa hari lalu beliau mengumumkan Yang Dipertuan Agong telah bersetuju menerima beliau menghadap hari ini. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RM40 Juta Kos Baiki Kawasan Parkir Taman Kinabalu – Bung

RANAU: Kerja-kerja pembaikan kawasan tempat letak kereta Taman Negara Kinabalu, Kundasang yang runtuh akibat hujan lebat baru-baru ini dianggarkan memerlukan kos sejumlah RM40juta.

Timbalan Ketua Menteri Datuk Seri Bung Moktar Radin berkata, kerja-kerja pembaikan ini bagaimanapun akan mengambil sedikit masa bagi mengkaji pergerakan tanah di kawasan itu.

“Ini akan mengambil sedikit masa sebab kajian pergerakan tanah kena diambil kira. Kita tidak mahu selepas ianya dibina, kemudian ia runtuh sekali lagi.

“Kita akan mengadakan perbincangan lebih komprehensif dalam kalangan agensi kerajaan terlibat seperti Jabatan Kerja Raya (JKR), geologi dan Kementerian Pelancongan, Kebudayaan dan Alam Sekitar,” katanya selepas mengadakan tinjauan di kawasan letak kereta Taman Negara Kinabalu yang mengalami runtuhan pada Rabu.

Beliau, yang juga Menteri Kerja Raya ini berkata, pembaikan ini akan dijalankan secepat mungkin setelah hasil kajian diperoleh. Ini bagi memastikan jalan ini selamat digunakan kerana ia adalah jalan utama dari Kota Kinabalu ke Ranau dan kawasan Pantai Timur Sabah.

Mengenai jalan dan jambatan runtuh yang terjejas akibat hujan lebat di Sabah pada minggu lepas, Bung berkata, pada peringkat awal terdapat lebih 100 jalan dan jambatan tidak boleh dilalui.

Namun, tindakan pantas JKR bagi membuat lencongan dan perbaiki jalan-jalan itu kini, hanya 17 sahaja lagi jalan yang langsung tidak boleh dilalui.

Keseluruhan kos bagi membaiki jalan yang runtuh akibat hujan lebat ini berjumlah RM150 juta.

Beliau berkata, kerajaan negeri akan mendapatkan bantuan kerajaan persekutuan bagi menyediakan peruntukan untuk menjalankan kerja-kerja pembaikan jalan yang mengalami runtuhan ini.

Untuk jambatan runtuh di Pitas, kerja-kerja pembaikan jalan dan jambatan di Talaga, Pitas sudah siap dibina sepenuhnya.

Katanya, hanya jalan dan jambatan di Kampung Liu sahaja lagi yang akan diperbaiki. Kerja-kerja pembaikan ini memerlukan sedikit masa dan diharap tidak hujan kerana cuaca hujan akan melambatkan kerja-kerja baik pulih dilakukan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KKM Garis Enam Kriteria Sebelum PKP Boleh Ditamatkan – KP Kesihatan

PUTRAJAYA, 21 April: Enam kriteria digariskan Kementerian Kesihatan (KKM) sebelum memutuskan sama ada Perintah Kawalan Pergerakan (PKP) boleh ditamatkan atau tidak, kata Ketua Pengarah Kesihatan Datuk Dr Noor Hisham Abdullah.

Beliau berkata ia merangkumi kawalan keselamatan, kawalan pergerakan, kemampuan sistem kesihatan, kemampuan melindungi golongan berisiko tinggi, mengamalkan norma baharu dan kemampuan melaksanakan langkah pencegahan dalam komuniti.

“Sekarang ini masih pantau data-data kita setiap hari sama ada PKP akan disambung atau tidak. Kita masih belum buat sebarang keputusan. Tetapi yang pasti kita ada enam kriteria sebelum laksanakan untuk tamat PKP,” katanya dalam sidang media harian COVID-19, di sini hari ini.

Jelas Dr Noor Hisham, kemampuan kawalan sempadan penting bagi mengurangkan kebarangkalian mereka yang datang ke Malaysia membawa jangkitan.

Katanya setakat ini, 95 rakyat Malaysia yang pulang ke tanah air dari negara lain telah membawa jangkitan itu, di mana mereka disaring dan ditempatkan di pusat kuarantin untuk rawatan lanjut.

Daripada 95 orang, 68 orang adalah dari Indonesia, 12 dari United Kingdom, lima orang dari Singapura, empat orang dari Turki, tiga orang dari Belanda, dua orang dari Amerika Syarikat dan seorang dari Perancis.

Dr Noor Hisham berkata kawalan pergerakan juga harus diberi perhatian supaya dapat mengelakkan jangkitan melalui satu individu kepada individu lain.

Justeru, beliau berkata pentingnya mesej duduk di rumah supaya kebarangkalian untuk dijangkiti kurang, serta mengelakkan perhimpunan yang boleh berlaku jangkitan.

“Kriteria ketiga adalah melihat sistem kesihatan dari segi makmal berupaya mengesan kes positif. Contoh kita gunakan Polymerase Chain Reaction (PCR) iaitu 24 hingga 48 jam. Kalau boleh kita nak kurangkan masa yang diambil untuk melaksanakan ujian PCR kurang daripada 24 jam.

“Selain itu, kena lihat kemudahan seperti wad dan unit rawatan rapi (ICU) mencukupi. Kalau sistem kesihatan kita bagus itu adalah satu daripada indikasi sebelum kita tamatkan PKP,” katanya.

Mengulas lanjut, Dr Noor Hisham berkata juga penting pelaksanaan tindakan untuk melindungi mereka yang berisiko tinggi contohnya golongan berusia, orang kurang upaya dan mereka yang ada penyakit ‘comorbidities’.

“Kriteria kelima ialah rakyat harus bersama dengan kita mengamalkan norma baharu contohnya penjarakan sosial, kerap cuci tangan dan elakkan perhimpunan,” katanya.

Selain itu, katanya kriteria keenam dan juga paling penting ialah cara mengenal pasti kawasan dan juga mendapatkan komuniti bersama KKM untuk melaksanakan langkah-langkah pencegahan dalam komuniti tersebut.

“Ini adalah enam kriteria, strategi ataupun rangka yang kita (KKM) ada dan rangka ini perlu diamalkan oleh setiap kementerian dan jabatan untuk melihat bagaimana kita boleh mengurangkan kesan untuk strategi keluar. Kita masih dalam peringkat perbincangan iaitu dari segi pelaksanaan,” katanya.


“Pandanglah Sabah Dengan Mata Hati” – Tak Sanggup Lihat Bayi Merana Tiada Susu, Lelaki Ini Beri Gambaran Penderitaan Di Tempatnya… Rayu Bantuan Semenanjung

Penularan Covid-19 terus memuncak di negeri Sabah sehingga memberi kesan mendalam buat penduduk di sana.

Tersentuh dengan apa yang berlaku, seorang pemuda yang sebelum ini mengusahakan khidmat kereta percuma ke hospital di sekitar Sandakan aktif menghulurkan bantuan buat keluarga miskin yang terjejas akibat pandemik itu.

Muhamad Khadir Abd Jalil, 24, menerusi Pertubuhan Kebajikan Marhaen Sandakan yang dipengerusikannya bergerak di sekitar daerah itu bersama 20 sukarelawan yang lain untuk menghulurkan bantuan makanan asas.

Yang paling menyentuh hati katanya, ada kaum ibu yang menghantar mesej meminta bantuan kerana bayi mereka kelaparan tanpa susu dan makanan.

“Kami fokus di sekitar Sandakan sahaja sebab tak boleh merentas daerah. Sepanjang beberapa minggu bergerak menghulurkan bantuan, memang boleh nampak terlalu ramai yang terjejas.

“Mereka yang bergantung kepada pendapatan harian sangat terkesan. Apatah lagi yang ada bayi. Ada yang sampai bagi minum teh kosong. Ada juga yang suap air gula dan air kosong untuk bayi.

“Kami terima hampir 1,000 WhatsApp. Terlalu banyak. Ada yang merayu kerana tiada susu untuk diberikan kepada bayi mereka,” ujarnya kepada mStar.

Mesra disapa Wan, dia turut diuji apabila salah sebuah kenderaan yang digunakan dalam projek kebajikan mengalami kerosakan dan terpaksa dihantar ke bengkel.

Malah katanya, ada dalam kalangan sukarelawan yang mengalami kepenatan melampau dan enggan pulang ke rumah kerana risau risiko penularan wabak kepada ahli keluarga.

“Kereta untuk penghantaran pesakit secara percuma ke hospital sebelum ini kami gunakan untuk hantar bantuan kepada penduduk yang terjejas akibat Covid-19.

“Ada dua buah kereta, tapi salah satunya rosak dan kini ada di bengkel. Tengah disiapkan. Dugaan pula bila kotak gear rosak.

“Kami sukarelawan memang penat, sebab belah malam kami turut fokus bantu gelandangan pula.

“Ada yang tak balik rumah sebab takut berjangkit Covid-19 pada ahli keluarga. Kebetulan kami ada satu pondok untuk lepak, mereka tidur di situ,” ujarnya lagi.

Menurut Wan, dia sejujurnya sebak melihat keadaan terkini warga Sabah yang cukup terkesan dengan Covid-19.

Malah, dia turut menyeru mana-mana pihak agar tampil sama-sama membantu khsusunya buat keluarga miskin yang kini hilang mata pencarian akibat pandemik yang melanda.

“Pandanglah ke Sabah dengan pandangan mata hati. Bantuan anda di semenanjung sangat diperlukan di saat ini.

“Sangat kesian. Ada ibu tunggal tiada pendapatan, anak yatim pun ada… kami sangat terjejas.

“Kami terbuka untuk kerjasama dengan mana-mana kumpulan atau pertubuhan, sesiapa yang mahu membantu sangat dialu-alukan,” ujarnya lagi.

Dalam beberapa siri posting di Facebook, Wan turut memuat naik beberapa foto proses bantuan yang dihulurkan mereka.

Bagi sesiapa yang mahu mendapatkan info selanjutnya mahupun memberikan bantuan, Wan boleh dihubungi di talian 010-9417284. – mStar

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penerima Vaksin Sinovac Paling Tinggi Pesakit Kategori 4, 5

KUALA LUMPUR: Majoriti pesakit kategori empat dan lima COVID-19 dalam kalangan individu divaksin yang dimasukkan ke Hospital Sungai Buloh dari Minggu Epidemiologi (ME) Ke-35 hingga 45 adalah penerima vaksin jenis Sinovac.

Menteri Kesihatan, Khairy Jamaluddin, berkata disebabkan itu, sela masa bagi pemberian dos penggalak untuk penerima vaksin primer jenis Sinovac lebih pendek berbanding vaksin jenis lain.

“Mengapa sela (masa) dos penggalak yang lebih pendek untuk Sinovac iaitu tiga bulan berbanding Pfizer atau AstraZeneca (enam bulan)?

“Walaupun Sinovac berkesan, terdapat bukti keberkesanannya berkurangan lebih cepat,” katanya menerusi Twitter hari ini.

Khairy berkata, data kemasukan mingguan kategori empat dan lima ke Hospital Sungai Buloh menunjukkan peningkatan ketara bagi penerima vaksin Sinovac berbanding Pfizer dan AstraZeneca.

“Disebabkan itu, kami mahu anda mengambil apa sahaja dos penggalak yang ditawarkan,” katanya.

Laporan dikeluarkan Pusat Kesiapsiagaan dan Tindakan Cepat Krisis Kebangsaan (CPRC) Hospital Sungai Buloh itu menunjukkan kes COVID-19 kategori empat dan lima bagi penerima vaksin jenis Sinovac adalah yang tertinggi bagi setiap ME dengan ME Ke-45 merekodkan kemasukan tertinggi iaitu seramai 165 orang.

Sementara, penerima vaksin AstraZeneca merekodkan kemasukan ke hospital terendah dengan purata kurang daripada 10 kes setiap minggu.

Kes tertinggi membabitkan vaksin AstraZeneca direkodkan pada ME Ke-38, iaitu sebanyak 12 kes.

Bagi vaksin jenis Pfizer pula, kemasukan pesakit kategori empat dan lima tertinggi direkodkan pada ME Ke-45 dengan 24 kes.

Untuk rekod, pemberian suntikan penggalak dimulakan pada 13 Oktober lalu kepada warga emas berusia 60 tahun dan petugas barisan hadapan.

Terbaharu, KKM mengumumkan pemberian dos penggalak secara ‘walk in’ atau datang terus ke Pusat Pemberian Vaksin kemudahan kesihatan swasta mulai Isnin ini.

Kaedah itu akan dilaksanakan bagi lima kategori individu iaitu yang ingin mendapatkan suntikan secara lebih awal sebelum janji temu; belum menerima suntikan dos pertama atau kedua vaksin COVID-19; terlepas janji temu dan remaja berusia antara 12 hingga 17 tahun yang belum melengkapkan imunisasi.

Sementara itu, Khairy berkata, kebanyakan kes baharu COVID-19 yang dikesan ketika ini berpunca daripada kontak rapat termasuk keluarga dan kenalan.

“Disebabkan itu amalan TRIIS iaitu lakukan ujian, lapor, asingkan, maklumkan dan dapatkan rawatan segera adalah penting khususnya untuk memaklumkan keluarga anda dan rakan-rakan jika disahkan positif.

“Ini penting supaya mereka dapat segera melakukan ujian saringan kendiri,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rakyat Bersyukur PRK Bugaya Ditangguh

SEMPORNA: Keputusan kerajaan untuk menangguhkan Pilihan Raya Kecil (PRK) bagi Dewan Undangan Negeri (DUN) Bugaya dilihat sebagai langkah tepat bagi membendung penularan Covid-19.

Langkah proaktif kerajaan itu disambut baik penduduk Semporna yang menyifatkan ia amat bertepatan dengan situasi semasa Covid-19 di Sabah.

Penduduk Kampung Seri Melur, Bugaya, Bakri Gunong Tabul, 58, berkata, keputusan pembatalan atau penangguhan PRK Bugaya adalah tepat pada masanya.

“Sebelum ini, Semporna pernah merekodkan kes Covid-19 yang tinggi membabitkan tiga kluster iaitu masing-masing di Kampung Simunul, Kampung Bangau-Bangau dan Kampung Bakau.

“Ketiga-tiga kampung ini dalam DUN Bugaya dan pernah diletakkan di bawah Perintah Kawalan Pergerakan Diperketatkan (PKPD). Kami bimbang, jika PRK diadaka, ia boleh mengakibatkan penularan Covid-19,” katanya.

Sementara itu, penjawat awam, Abdul Hadi Abdul Ghani, 49, turut bersetuju dengan penangguhan PRK DUN Bugaya selain mahu rakyat terus patuh kepada saranan Kementerian Kesihatan Malaysia (KKM) dalam memutuskan rantaian Covid-19.

“Kita sudah melihat bagaimana gelombang peningkatan kes di Sabah selepas Pilihan Raya Negeri (PRN) pada September lalu.

“Justeru, semua pihak perlu mengambil iktibar dan pengajaran kerana kita tidak mahu pisang berbuah dua kali,” tegasnya.

Perdana Menteri Tan Sri Muhyiddin Yassin pada kenyataan hari ini memaklumkan, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengisytiharkan Proklamasi Darurat bagi bahagian Pilihan Raya Parlimen Gerik, Perak dan Bahagian Pilihan Raya Negeri Bugaya, sekali gus membatalkan PRK kedua-dua kerusi itu sebagai langkah membendung pandemik Covid-19.

PRN Bugaya perlu diadakan susulan kematian penyandangnya, Datin Manis Muka Mohd Dara pada 17 November lalu akibat komplikasi buah pinggang. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


228,767 Dekoder MyFreeview Percuma Untuk B40 Di Sabah

KOTA KINABALU: Seramai 228,767 isi rumah berpendapatan rendah (B40) dan orang kurang upaya (OKU) di Sabah menerima manfaat dekoder percuma myFreeview yang diberikan kerajaan melalui Kementerian Komunikasi dan Multimedia dan diuruskan oleh Suruhanjaya Komunikasi dan Multimedia Malaysia (SKMM).

Menteri Komunikasi dan Multimedia, Gobind Singh Deo berkata, inisiatif rakyat itu dilaksanakan bagi memastikan golongan tersebut mendapat bantuan sewajarnya dan tidak ketinggalan dalam meniti arus perkembangan global.

Beliau berkata, melalui myFreeview, rakyat dapat menonton sebanyak 14 saluran televisyen digital dan enam saluran radio milik Radio Televisyen Malaysia (RTM) tanpa yuran bulanan seperti yang dikenakan syarikat penyiaran swasta.

“Kerajaan tetap akur dan mengiktiraf keperluan rakyat terutama golongan seperti B40 dan Orang Kurang Upaya (OKU) dalam meniti arus perkembangan digital.

“Menyedari hakikat ini dan selaras dengan konsep Wawasan Kemakmuran Bersama, kementerian ini telah mengambil inisiatif untuk mengagihkan dekoder percuma kepada golongan B40 dan OKU demi memastikan golongan ini tidak ketinggalan dalam mengakses informasi secara mudah.

“Kerajaan tetap prihatin terhadap kebajikan golongan B40 dan OKU sejajar dengan hasrat kerajaan untuk memastikan mereka yang benar-benar memerlukan bantuan ini terjaga dan tidak ketinggalan,” katanya ketika berucap dalam Majlis Penyerahan Dekoder myFreeview kepada Isi Rumah B40 dan OKU di Kompleks Bersepadu KKMM hari ini.

Setakat ini, sebanyak 177,767 isi rumah di Sabah telah pun menerima dekoder berkenaan yang mula diberikan sejak tahun lalu manakala sebanyak 51,000 isi rumah lagi akan menerimanya selepas ini.

Secara keseluruhan, sebanyak dua juta dekoder myFreeview diedarkan di seluruh negara termasuk tambahan 300,000 unit tahun ini dengan jumlah kos RM30 juta yang ditanggung sepenuhnya kerajaan.

MyFreeview menawarkan 14 saluran televisyen iaitu TV1, TV2, TV Okey, Berita RTM, RTM Sports, TV3, ntv7, 8TV, TV9, CJ Wow Shop, Bernama TV, TV Al Hijrah dan Astro Go Shop serta enam saluran radio RTM iaitu Nasional FM, Asyik FM, Klasik Nasional, Traxx FM, Ai FM dan Minnal FM.

Gobind berkata, myFreeview juga kini menggunakan siaran televisyen berasaskan Analogue Switch-Off (ASO) yang lebih berkualiti tinggi berbanding  TV analog yang digunakan negara selama 56 tahun sebelum ditamatkan tahun lalu.

“Malaysia kini telah beralih daripada siaran TV analog kepada siaran TV digital myFreeview sepenuhnya yang ditawarkan secara percuma tanpa yuran bulanan, peralihan ini memberikan satu anjakan serta peluang kepada pengamal industri penyiaran dalam usaha mencorak dan mengukir wajah baharu dunia penyiaran tanah air.

“Pada hari ini, rakyat dapat menikmati siaran TV digital myFreeview melalui penggunaan dekoder dan Integrated Digital TV (IDTV) yang di sambungkan kepada antena luaran atau dalaman, bagi mereka yang masih belum mendapatkan dekoder atau IDTV tersebut, saya menyeru agar segeralah lakukan sedemikian bagi menikmati siaran TV digital myFreeview secara percuma yang menawarkan pelbagai pilihan saluran TV dengan kualiti audio dan visual definisi tinggi atau ‘High Definition’ (HD),” katanya.


PKPD Di Seluruh Tawau Hanya Khabar Angin

TAWAU, 19 April : Pusat Kawalan Operasi Bencana (PKOB) Tawau menafikan dakwaan yang tular menerusi  media sosial kononnya Perintah Kawalan Pergerakan Diperketatkan (PKPD) akan dilaksanakan di seluruh daerah itu.

Pengerusi PKOB Tawau Arnold Joibi berkata setakat ini belum ada cadangan untuk menguatkuasakan PKPD sekalipun Tawau merekodkan kes harian COVID-19 yang tinggi setiap hari.

“Saya harap orang ramai mendapatkan maklumat tepat melalui kenyataan rasmi dalam sidang media mengenai COVID-19 di Sabah,” katanya kepada pemberita selepas meninjau pelaksanaan fasa kedua Program Imunisasi COVID-19 Kebangsaan, di sini hari ini.

Beliau berkata pada masa ini  pihaknya menumpukan pencegahan pada peringkat lokaliti tertentu bagi memastikan trend kes COVID-19 di Tawau dapat dilandaikan semula.

Sejak 1 April hingga kini terdapat 20 lokaliti PKPD  di Tawau melibatkan lebih 28,000 penduduk.

Sementara itu, Pegawai Kesihatan Kawasan Tawau Dr G. Navindran berkata seramai 5,000 warga emas telah mendaftar untuk menerima suntikan vaksin dalam fasa dua Program Imunisasi COVID-19 Kebangsaan.

Bagi yang mempunyai penyakit dan perlu mengambil ubat, mereka dinasihatkan agar membawa bersama ubat tersebut ketika datang mendapatkan suntikan vaksin bagi membolehkan doktor menilai tahap kesihatan individu berkenaan, katanya.

Menurutnya seramai 240 individu menerima dos pertama vaksin hari ini.

Sementara itu, Dr Navindran berkata sebanyak 46 kompaun RM1,000 hingga RM10,000  dikeluarkan pihaknya sepanjang penguatkuasaan semula Perintah Kawalan Pergerakan (PKP) di Tawau pada awal bulan ini.

Pesalah kali pertama boleh memohon pengurangan denda dengan hadir di Pejabat Kesihatan Kawasan Tawau dalam tempoh 48 jam selepas dikompaun, namun bagi kesalahan berulang, pesalah tidak layak menerima pengurangan kompaun, katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hujan Lebat & Angin Kencang, Banjir Kilat Di Sekitar KK

KOTA KINABALU: Hujan lebat dan angin kencang beberapa jam lalu mengakibatkan sebahagian besar kawasan sekitar bandar raya ini terjejas akibat banjir kilat.

Keadaan air yang mula naik sehingga paras hampir satu meter itu turut menyebabkan beberapa jalan utama sekitar bandar raya ini mengalami kesesakan lalu lintas.

Beberapa kawasan yang dilaporkan dinaiki air adalah Kolombong, Luyang, Inanam termasuk kawasan perkampungan di Penampang.

Beberapa rakaman kejadian banjir kilat turut tular di media sosial sehingga memaparkan paras air meningkat mendadak sehingga mencecah paras dada.

Sementara itu, Ketua Balai Bomba dan Penyelamat (BBP) Lintas, Agustavia Joe Guasi berkata, pihaknya menerima beberapa panggilan kecemasan berkenaan kejadian banjir kilat ini.

Katanya, pasukan bomba kemudiannya melaksanakan bantuan pemindahan kepada mangsa banjir di kawasan Damai berikutan paras banjir sudah mencecah paras satu meter.

“Pihak bomba masih menjalankan operasi pemeriksaan berikutan keadaan hujan yang masih berlanjutan.

“Selain itu, operasi membawa keluar mangsa banjir di Kampung Bantayan , Inanam, turut dijalankan ketika ini,” katanya hari ini.

Sementara itu, Jabatan Meteorologi Malaysia (MetMalaysia) dalam kenyataan mengeluarkan amaran ribut petir di beberapa kawasan di Sabah termasuk pedalaman membabitkan Sipitang, Kuala Penyu dan Beaufort.

Beberapa kawasan lain yang turut diberi amaran ribut petir adalah pantai barat termasuk Papar, Puatatan, Penampang, Kota Kinabalu, Tuaran, Kota Belud dan Pitas serta Kudat. – BH Online


Covid-19: Pelawat Tak Dibenar Di Hospital Tawau

TAWAU: Hospital Tawau tidak membenarkan mana-mana pelawat pesakit di wad hospital itu sebagai langkah pencegahan selain mengurangkan risiko penularan Covid-19.

Timbalan Pengarahnya, Dr Azman Ibrahim berkata, bermula semalam, pihaknya hanya membenarkan penjaga (care taker) untuk melawat pesakit.

“Wad isolasi di tingkat tiga adalah kawasan paling terhad (ristricted) dan kita pun sedia maklum ada satu kes pesakit yang positif wabak ini yang kini ditempatkan di bilik isolasi di wad berkenaan.

“Kemungkinan, ini akan mengambil masa sedikit sehingga keadaan benar-benar terkawal untuk kita membenarkan pelawat melawat pesakit,” katanya.

Mengulas lanjut mengenai persediaan HBT merawat pesakit Covid-19, beliau menjelaskan, beberapa wad khas disediakan yang mampu menampung sehingga 60 pesakit, dalam satu-satu masa.

“Di wad ini juga, kita ada dua bilik khas (negative pressure) selain tambahan 20 katil yang akan digunakan untuk menempatkan pesakit yang masih dalam peringkat siasatan,” jelasnya.

Kementerian Kesihatan Malaysia, semalam, mengesahkan seorang lelaki tempatan berumur 58 tahun dari Tawau disahkan sebagai individu pertama positif Covid-19 di Sabah.

Lelaki itu antara 350 jemaah tabligh dari Tawau yang menghadiri perhimpunan di Masjid Seri Petaling, Selangor, antara 28 Februari dan 1 Mac lalu. – Harian Metro


Perluas nasihat undang-undang untuk masyarakat luar bandar

KOTA KINABALU: Persatuan Undang-Undang Sabah atau Sabah Law Society (SLS) serta para pengamal perundangan disaran memperluas dan memperhebatkan khidmat nasihat undang-undang kepada masyarakat di luar bandar.

Ketua Menteri Datuk Seri Mohd Shafie Apdal berkata langkah itu penting untuk menangani isu kekurangan akses kepada keadilan dalam kalangan masyarakat kurang mampu di bandar serta di luar bandar yang berdepan pertikaian.

“Kekurangan akses kepada keadilan adalah isu besar di seluruh dunia, terutama di negara-negara membangun yang menimbulkan isu sosial, ekonomi dan kemiskinan.

“Di Sabah, kita dapat melihat ia berlaku kepada orang-orang miskin di kawasan luar bandar dan rakyat biasa di kawasan bandar yang mungkin mempunyai pertikaian keluarga, pertikaian atas hutang, pertikaian terhadap harta benda.

“Bagi golongan ini, mereka tidak mampu membayar yuran peguam atau mungkin tidak tahu bagaimana, atau ke mana mendapatkan nasihat undang-undang yang tepat,” ujarnya.

Tambahnya, isu berkenaan sangat relevan dengan kehidupan harian masyarakat yang miskin di bandar serta luar bandar yang mungkin berdepan masalah perundangan.

“Sebagai contoh, masalah yang selalu menjadi pertikaian adalah hak terhadap tanah dan mereka tidak tahu bagaimana untuk menguruskan pertikaian berkenaan, sedangkan kehidupan mereka hanya bergantung kepada tanah.

“Tanpa nasihat undang-undang yang betul, bayangkanlah bagaimana mereka dan keluarga mereka akan terjejas dengan teruk,” katanya di Kompleks Mahkamah Kota Kinabalu pada Isnin.

Majlis perasmian kompleks berkenaan disempurnakan Yang Dipertua Negeri Tun Juhar Mahiruddin bersama isteri Toh Puan Norlidah RM Jasni.

Hadir sama, Menteri di Jabatan Perdana Menteri (Undang-Undang dan Hal Ehwal Parlimen) Datuk Liew Vui Keong, Hakim Besar Sabah dan Sarawak Datuk Seri Panglima David Wong Dak Wah, Presiden Mahkamah Rayuan Malaysia Tan Sri Ahmad Maarop dan Hakim Besar Malaya Tan Sri Zaharah Ibrahim.

Mengenai kompleks berkenaan, Shafie berkata Kerajaan Sabah mengucapkan syabas kepada Jabatan Kerja Raya Malaysia (JKR) selaku agen pelaksana Kerajaan Persekutuan yang berjaya melaksanakan amanah yang dipertanggungjawab bagi memastikan pelaksanaan pembinaan projek bangunan Kompleks Mahkamah Kota Kinabalu.

Jelas beliau, pembinaan kompleks itu adalah sejajar dengan pembangunan yang sedang pesat membangun di bandaraya Kota Kinabalu dalam menyambut agenda pembangunan negara yang perlu mempertingkatkan prasarana fizikal badan kehakiman.

Menurut beliau, bangunan Kompleks Mahkamah Kota Kinabalu telah dibina di atas tanah seluas 6.25 ekar dengan kos RM148 juta.

Projek pembinaannya dimulakan pada 22 Julai 2014 dan telah diserahkan oleh pihak JKR kepada Bahagian Hal Ehwal Undang-Undang (BHEUU) selaku wakil pelanggan pada 9 Ogos 2018 seterusnya kepada Ketua Pendaftar Mahkamah Persekutuan Malaysia selaku wakil pengguna (end user).

Bangunan setinggi enam tingkat itu dilengkapi 16 bilik bicara yang menempatkan sebuah Mahkamah Persekutuan, empat Mahkamah Tinggi, enam Mahkamah Sesyen, lima Mahkamah Majistret serta pelbagai bilik sokongan bagi menjamin keselesaan pihak yang berurusan dengan mahkamah demi mendapatkan keadilan.

Selain itu, Shafie berkata bangunan berkenaan mempunyai kelengkapan teknologi Integrated Court System (ICS) yang memantapkan penggunaan Court Recording and Transcribing System (CRT), Sistem Pengurusan Kes (CMS), Sistem Sidang Video (Video Conferencing System), Sistem e-Review dan Sistem e-Court Finance (ECF) yang mampu mengurangkan birokrasi dan memudahkan lagi segala urusan kerja, pengurusan kes dan perbicaraan.

“Pembangunan serta kecanggihan terkini yang terdapat di kompleks ini adalah ilham dan hasil usaha yang diterajui sendiri oleh Ketua Hakim Negara Yang Amat Arif Tan Sri Richard Malanjum.

“Beliau begitu prihatin dan sangat menekankan kemajuan berterusan dan terkehadapan bukan sahaja dalam aspek insaniah malahan infrastruktur prasarana yang berhubung kait dengan mahkamah.

“Kita berharap kewujudan dan kepelbagaian kemudahan prasarana terkini yang telah dibina ini akan meningkatkan lagi komitmen serta semangat bekerja semua pegawai dan kakitangan Mahkamah Kota Kinabalu,” katanya.

Beliau turut berharap perkhidmatan yang disalurkan akan bertahap profesional, cekap dan efisien sejajar dengan bangunan dan kemudahan infrastruktur bertahap moden yang telah dibangunkan. – Utusan Borneo


Tuduhan Tidak Berasas Dilemparkan Berkenaan Balak Di Sabah

KOTA KINABALU: Beberapa pihak yang didalangi individu tertentu nampaknya masih berterusan dan sengaja memburuk-burukkan kerajaan Sabah dan Parti Warisan melalui tuduhan-tuduhan tidak berasas.

Terbaru, insiden kemalangan sebuah lori balak yang sarat dengan muatan balak di Jalan Sapulut-Kalabakan pula dijadikan modal mereka untuk melakukan dakyah penyebaran berita yang tidak benar dan kotor.

Gambar kemalangan itu telah disebar di media sosial dan aplikasi WhatsApp dan mengaitkan nama Ketua Menteri, Datuk Seri Panglima Haji Mohd Shafie Apdal.

Berikutan dakwaan itu, BorneoToday telah menghubungi pihak berkuasa tertentu untuk melakukan siasatan dan mendapatkan kebenaran.

Maklumat yang diperoleh mendapati syarikat terbabit merupakan pemegang lesen jangka panjang (SFMLA) di bawah Unit Pengurusan Hutan (FMU) yang dikeluarkan semasa Barisan Nasional (BN) yang diketuai oleh Musa Aman, bekas Ketua Menteri, memerintah.

Semua syarat yang ditetapkan oleh pihak berkuasa telah dipatuhi oleh syarikat berkenaan termasuk lori yang digunakan mempunyai permit yang sah.

Meskipun begitu, sejak Shafie mengambil tampuk pemerintahan, kesemua syarikat pemegang konsesi lesen FMU telah dilarang menjual balak ke luar negara, sebaliknya kebenaran mengeluarkan hasil hutan itu hanya untuk tujuan industri tempatan.

Perlu diberi penekanan bahawa, selain melarang balak daripada dieksport, Shafie juga tidak pernah meluluskan lesen baharu kepada mana-mana syarikat swasta untuk membalak.

Syarikat konsesi yang ada sekarang telah beroperasi selama berpuluh tahun dan dimonopoli pemimpin tertentu bersama kroni masing-masing untuk mengaut kekayaan.

Shafie yang dibantu pimpinan negeri kini sedang berusaha mengkaji penguasaan syarikat-syarikat berkenaan, dan akan mengambil tindakan sewajarnya.

Dalam hal ini, Yayasan Sabah telah diberikan peranan sepenuhnya menguruskan balak negeri dan dana yang diperoleh akan digunakan untuk membangunkan Sabah terutama sektor pendidikan.

Terdapat tiga syarikat yang terlibat dalam FMU berkenaan iaitu First Greenworld Sdn Bhd, Zillion Future Sdn Bhd dan Top Quantum Sdn Bhd. Kesemuanya dimiliki Dato’ Lee Syuk Ming, seorang ahli perniagaan wanita. Ahli Lembaga Pengarah lain bagi ketiga-tiga syarikat berkenaan terdiri daripada Wong Lap Li, Wong Keng Fui dan seorang warga Taiwan, Hou Wen-Tung.

First Greenworld diberikan konsesi untuk keluasan 15,000 hektar sepanjang 50 tahun dari 15 Jun, 2009 hingga 30 Jun, 2059.

Zillion Future pula diberikan konsesi seluas 10,000 hektar untuk tempoh 100 tahun bermula dari 26 Nov, 2014.

Top Quantum memiliki konsesi untuk 10,000 hektar bagi 50 tahun bermula dari 15 Jun, 2009.


Datuk Marcus Mojigoh & Hampir Seluruh AJK Bahagian Upko Putatan Umum Keluar Parti Serta Merta

PUTATAN: Ketua Bahagian Upko Putatan Datuk Marcus Makin Mojigoh bersama hampir semua ahli jawatankuasa bahagian mengumumkan keluar daripada parti dengan serta merta hari ini.

Hanya Timbalan Ketua Bahagian Datuk Alex Martin dan AJK dilantik Jacky Litong sahaja yang tidak menyertai kumpulan beliau.

Dalam sidang akhbar di kediaman beliau di Kampung Kotiduvan Duvanson di sini, bekas Ahli Parlimen Putatan itu menyatakan antara penyebab tindakan mereka ialah ketidakpuasan hati terhadap kepimpinan parti yang dikatakan tidak sensitif dengan rungutan akar umbi.

Beliau berkata Upko Putatan juga tidak bersetuju dengan sokongan pimpinan Upko terhadap pelaksanaan Pas Sementara Sabah (PSS) sebelum ini.

Upko Putatan, menurut Mojigoh turut diketepikan daripada sebarang jawatan di peringkat daerah.

Bagaimanapun, bila dihubungi oleh SabahNewsToday tadi Mojigoh menolak spekulasi bahawa mereka akan berpindah parti ke Parti Bersatu Sabah (PBS).

Spekulasi memuncak apabila beliau menjemput presiden PBS Datuk Dr Maximus Ongkili dan AMT parti itu menghadiri sambutan Tahun Baharu Cina di kediaman beliau sejurus pengumuman keluar parti.

SabahNewsToday masih menunggu komen daripada Presiden Upko Datuk Seri Wilfred Madius Tangau mengenai perkembangan ini.-SabahNewsToday


Dibelasah sampai mandul

Moscow: Seorang pelajar perempuan berusia 14 tahun di Stavropol Krai, Russia, kini berkemungkinan mandul selepas dibelasah teruk sekumpulan rakan sekolahnya yang tidak senang dengan tindakan mangsa menegur kelakuan mereka di sekolah.

Mangsa dikenali sebagai Liza, yang dibelasah teruk di Mineralnye Vody, barat daya Russia Krai, kini terlantar di Unit Rawatan Rapi (ICU) selepas mengalami gegaran otak dan cedera parah organ dalaman terutama sistem pernafasan dan peranakan.

Daily Mail melaporkan, dia diserang kerana menegur rakannya di sekolah menyebabkan mereka membalas dendam.

Sebelum kejadian, dia berjalan bersama seorang pelajar lelaki, Dima, apabila diserang lima pelajar perempuan berusia antara 13 dan 14 tahun.

Mangsa dibelasah selama tiga jam, kejadian itu dirakam oleh salah seorang penyerang.

Dalam rakaman itu, Liza yang memakai baju merah diserang pelajar perempuan dikenali sebagai Veronika Astapova, 14, yang menumbuk kepala, menghempasnya ke atas jalan serta menyepak belakang dan kepala.

Rakaman itu berakhir menunjukkan Liza melutut dan dipaksa meminta maaf kepada pembulinya sebelum pulang dan dan dihantar ke hospital oleh keluarganya.

Polis sudah memulakan siasatan dan suspek sudah dikenal pasti. – Agensi


COVID-19: Indonesia Akan Keluarkan Penawar Chloroquine – Jokowi

JAKARTA: Presiden Indonesia, Joko Widodo (Jokowi) berkata, negara itu akan mengeluarkan penawar chloroquine, iaitu ubat anti-malaria yang diuji sebagai bentuk perawatan COVID-19.

Menurut beliau, syarikat farmaseutikal milik kerajaan, PT Kimia Farma akan menghasilkan penawar yang diekstrak dari pokok cinchona yang biasa didapati di negara itu.

“Tidak ada ubat atau antivirus untuk COVID-19, tetapi kita mengambil pengalaman dari negara-negara lain, chloroquine didapati dapat digunakan untuk membantu pesakit sembuh dari penyakit,” katanya semasa membuat lawatan di perkampungan atlet Sukan Asean di Kemayoran, Jakarta  yang telah dijadikan hospital khas untuk merawat pesakit COVID-19.

Jokowi berkata, penawar itu tidak boleh didapati di kedai ubat kerana ia hanya akan diberi selepas mendapat kelulusan doktor.

Jelasnya lagi, kerajaan juga telah memperoleh tiga juta tablet chloroquine yang boleh didapati di hospital.

Chloroquine, yang lazim digunakan untuk merawat malaria, disyorkan oleh China yang mendakwa ia berkesan dalam memerangi penyakit ini.

Amerika Syarikat kini dilaporkan menguji chloroquine untuk menentukan sama ada ia sesuai untuk rawatan.

Penawar ini masih di bawah percubaan klinikal di Pertubuhan Kesihatan Sedunia (WHO), bersama dengan ubat anti-flu favipiravir, yang juga dikenali sebagai Avigan; gabungan dua ubat HIV, lopinavir dan ritonavir; dan penawar Ebola.

Dalam pada itu, profesor farmakologi dan farmasi klinik di Universiti Padjadjaran, Keri Lestari berkata, Indonesia mengimport chloroquine sebagai bahan mentah untuk menghasilkan ubat anti-malaria, tetapi tidak mustahil untuk menghasilkan semula penawar itu dengan semua bahan tempatan.

“Kita boleh menghasilkan penawar dari bahan yang sama yang dipanggil quinine sulfate.

“Namun, lebih banyak kajian diperlukan untuk menilai keberkesanannya,” katanya.

Keri berkata lagi, kerajaan perlu memanfaatkan kemungkinan mengeluarkan penawar menggunakan bahan tempatan akibat kekurangan stok global.

“Kami mempunyai makmal di Universiti Padjadjaran, Universiti Airlangga dan Universiti IPB untuk menjalankan ujian yang diperlukan,” katanya. – Reuters / Awani


Tiket Penerbangan Ke Sabah Melonjak RM1,000 Sehala

KUALA LUMPUR: Kenaikan tambang penerbangan ke Sabah dan Sarawak semasa musim perayaan bukanlah kejutan bagi rakyat Malaysia, tetapi ia adalah senario yang dijangkakan pada setiap tahun.

Dengan pembukaan semula sempadan negara dan menjelang sambutan Hari Raya Aidilfitri, bagi individu yang sudah dua tahun tidak kembali bertemu keluarga disebabkan sekatan Covid-19, sudah pastilah teruja untuk pulang ke kampung halaman.

Syarikat penerbangan komersial tempatan yang menyediakan laluan penerbangan dari Kuala Lumpur ke Kota Kinabalu dan Kuching menawarkan tiket antara RM300 untuk penerbangan pergi balik semasa musim bukan perayaan.

Bagaimanapun, pemantauan Bernama terhadap laman web syarikat penerbangan komersial baru-baru ini menyaksikan tambang penerbangan melonjak sehingga RM2,000 (penerbangan pergi balik) iaitu peningkatan sekitar 566 peratus, menjelang tempoh perayaan Hari Raya Aidilfitri (29 April-8 Mei).

Lily Surianti Suardi, 23, pelajar dari Sabah yang sedang mengikuti program ijazah di Universiti Selangor (UniSEL), berpendapat bahawa syarikat penerbangan harus mempertimbangkan untuk menetapkan kadar berasingan bagi penuntut yang melanjutkan pengajian di semenanjung.

Beliau berkata ini kerana tidak semua penuntut daripada keluarga berkemampuan dan oleh itu syarikat penerbangan tidak boleh menetapkan harga yang melebihi kemampuan semua pihak, terutama golongan pelajar.

“Jika harga tiket (kira-kira) RM1,000 hanya untuk harga tiket penerbangan, banyak pihak yang tidak mampu, lebih-lebih lagi ditambah dengan pendapatan keluarga ekonomi rendah.

“Ada yang datang daripada kalangan B40 ingin balik raya namun disebabkan harga tiket melonjak naik, penuntut macam saya membatalkan hasrat untuk pulang raya di kampung halaman,” katanya ketika dihubungi Bernama.

Bagi eksekutif, Fatin Afiqah Yamin, 25, dia sudah membeli tiket AirAsia ke Kuching pada awal Mac dan dijangka berlepas pada 23 April.

Beliau berkata tiket itu dibeli awal untuk mengelak permintaan tinggi tiket pada musim perayaan kerana tempat duduk yang terhad.

“Sebagai perbandingan, tiket yang dibeli untuk tarikh tersebut adalah RM198, tetapi sekarang telah meningkat kepada RM318 apabila saya menyemak semula harga tiket terkini, hari ini.

“Jadi (RM318) masih mahal dan perbezaannya besar daripada RM198 yang dibeli untuk penerbangan pergi balik,” kata Fatin Afiqah.

Sebelum itu, seorang pengguna Facebook dengan nama Fandyi Sanizan pada 6 April lalu, membuat hantaran merayu syarikat penerbangan tempatan untuk mengurangkan harga tiket penerbangan antara Kuala Lumpur dan Sandakan.

Melalui syot kilat yang dihantar, ia menunjukkan tiket sehala oleh AirAsia dari Kuala Lumpur ke Sandakan dijadual berlepas pada 30 April ini, berharga RM1,049 manakala harga tiket pergi balik oleh FireFly bagi laluan sama dan tarikh yang sama berharga RM1,400.

Pemerhatian Bernama berdasarkan komen pengguna daripada kumpulan Facebook awam, AirAsia Flight Share Information pada 26 Mac lalu, yang bertanya kepada ahli-ahlinya mengenai tiket penerbangan yang dibeli untuk perjalanan Hari Raya Aidilfitri ke Sabah, menunjukkan rata-rata telah membeli tiket itu seawal tahun lepas.

Seorang daripada mereka yang menggunakan nama pengguna GJ Musang berkata: “Beli tahun lalu pergi balik untuk tiga orang RM1,682.”

Seorang lagi pengguna, Jue Dalilah mengulas bahawa keluarganya membeli tiket dua hala dari Kuala Lumpur ke Tawau untuk kesemua 18 ahli keluarga pada Disember tahun lalu, berharga RM258 seorang (sehala RM129).

“Satu family (keluarga) balik beraya, dah berapa tahun tak dapat balik.. time (masa) beli tu berbelah bahagi juga takut la ada apa-apa lagi musim pandemik ni kan.. nasib la beli ja hari itu. Telah beberapa tahun kami tidak pulang (ke Tawau) untuk sambutan Hari Raya,” katanya.

Pada 27 November tahun lalu, Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata syarikat penerbangan perlu mencari jalan tengah bagi menyelesaikan isu kenaikan harga tiket ke Sabah dan Sarawak terutamanya menjelang cuti akhir tahun dan musim perayaan.

Bagaimanapun, beliau berkata kerajaan sememangnya memahami kekangan perniagaan dihadapi syarikat penerbangan disebabkan Covid-19 yang menjejaskan operasi serta pendapatan syarikat dan tidak akan campur tangan dalam urusan syarikat penerbangan dengan menetapkan harga siling tertentu. – BERNAMA


Saya Tak Ada Kroni, Dr M Nafi Dakwaan Najib

KUALA LUMPUR: Dr Mahathir Mohamad menafikan dakwaan Najib Razak bahawa beliau memberi tekanan kepada Ahli Parlimen Pekan itu supaya menyokong projek-projek kroninya sewaktu menjadi Perdana Menteri.

“Kalau saya ada kroni, saya boleh jaga kroni saya.

“Saya tak ada kroni. Saya ada orang-orang berkebolehan. Saya tak tolong orang tak ada kebolehan,” katanya pada sidang media Pejuang. – FMT

Anda boleh rujuk laman rasmi AirAsia dalam mengetahui lanjut berkenaan perubahan baru ini.


Sokong Wujud Kemudahan Litar Sukan Bermotor Di Sabah

MEMBAKUT: Kementerian Belia dan Sukan bersedia menyokong keperluan kerajaan negeri untuk mewujudkan kemudahan litar sukan bermotor di Sabah.

Menterinya, Syed Saddiq Syed Abdul Rahman, berkata ini kerana Sabah dan Sarawak masih belum memiliki kemudahan litar sukan bermotor.

“Keperluan litar sukan bermotor dibangkitkan oleh Angkatan Bersatu Anak Muda (ARMADA) Parti Pribumi Bersatu Malaysia (BERSATU) Sabah.

“Justeru, kita akan berurusan dengan kerajaan negeri (berhubung pembinaan litar itu) dan jika ada masalah, saya akan datang memberi sokongan,” katanya pada sidang media selepas Townhall Belia Negeri Sabah di Dewan Seri Wawasan Kampung Pimping, di sini, semalam.

Syed Saddiq berkata, kementeriannya akan memberi penekanan khusus terhadap pembangunan infrastruktur sukan di negeri ini dan Sarawak.

“Tahun depan, ada penekanan khusus yang akan diberikan kepada Sabah dan Sarawak, terutama negeri ini yang belum ada pembelaan sewajarnya dari segi pembangunan infrastruktur sukan,” katanya.

Sementara itu, beliau berkata, lebih banyak sesi libat urus akan diadakan di kawasan luar bandar untuk mendekati dan mengetahui keperluan rakyat pada peringkat akar umbi.

“Oleh itu, kementerian akan turun padang di kawasan luar bandar dan pedalaman bagi mendengar permasalahan golongan anak muda serta menyalurkan maklumat sebanyak mungkin, khususnya berhubung aspek pekerjaan.

“Ini kerana isu peluang pekerjaan adalah penting dan kritikal dalam kalangan belia, termasuk di Sabah,” katanya.


Dua Rumah Musnah Terbakar Di Sandakan

SANDAKAN: Dua buah rumah musnah dalam kebakaran di Kampung Mangkalinau Batu 3, lewat petang semalam.

Ketua Jabatan Bomba dan Penyelamat Malaysia (JBPM), Zon Sandakan Pegawai Bomba (Peg.B) Martin Thomas berkata pihaknya menerima panggilan kecemasan berhubung kebakaran itu jam 7.10 malam melalui talian Balai Bomba Sandakan.

“Dua buah jentera Fire Rescue Tender, sebuah jentera Emergency Medical Rescue Services dan sebuah jentera tanker bersama 15 anggota diketuai oleh PKPegB. Jimmy Lagung bergegas ke lokasi kejadian yang terletak 3 kilometer dari Balai Bomba Sandakan,” katanya.

Beliau berkata laporan komander operasi melaporkan kebakaran melibatkan dua buah rumah kediaman berkeluasan 30’x20’ telah terbakar 100 peratus.

“Pihaknya berjaya mengawal kebakaran dari merebak lebih kurang jam 7.27 malam dan operasi memadam kebakaran tamat sepenuhnya jam 8.24 malam,” katanya.

Martin berkata tiada sebarang laporan kemalangan jiwa atau kecederaan dilaporkan dalam kejadian kebakaran berkenaan.

“Pihaknya masih lagi menjalankan siasatan lanjut berhubung punca kebakaran dan jumlah kerugian,” katanya.


Musa Gagal Cabar TYT, Mahkamah Tinggi Tolak Semakan Kehakiman

KOTA KINABALU: Mahkamah Tinggi hari ini menolak permohonan semakan kehakiman 33 Ahli Dewan Undangan Negeri (ADUN) berhubung keputusan Yang di-Pertua Negeri Sabah membubarkan DUN Sabah.

Pesuruhjaya Kehakiman, Leonard David Shim membuat keputusan itu setelah pendengaran permohonan semakan itu dilakukan di mahkamah pada 7 dan 17 Ogos lalu.

Dalam permohonan semakan ini, Tun Juhar dan Mohd Shafie diwakili Brenndon, SPR diwakili Peguam Kanan Persekutuan, Suzana Atan manakala Musa dan 32 ADUN diwakili peguam Tengku Fuad Tengku Ahmad.

Semakan kehakiman itu difailkan oleh Tan Sri Musa Aman bersama 32 ADUN lain pada 4 Ogos bagi mencabar keputusan TYT dalam pembubaran DUN Sabah.

Semakan kehakiman itu menamakan Yang di-Pertua Negeri Sabah, Tun Juhar Mahiruddin sebagai responden pertama, Datuk Seri Mohd Shafie Apdal selaku responden kedua, Suruhanjaya Pilihan Raya (SPR) sebagai responden ketiga dan kerajaan negeri selaku responden keempat.

Pembubaran DUN sabah dilakukan pada 30 Julai setelah Ketua Menteri Datuk Seri Panglima Mohd Shafie Apdal mendapatkan nasihat TYT untuk membubarkan DUN Sabah.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Banjir Di Sabah: 21 Sekolah Dinaiki Air, Empat Dijadikan PPS

KOTA KINABALU, 28 Jun: Sebanyak 21 sekolah di Sabah dinaiki air setakat ini, manakala empat sekolah dijadikan pusat pemindahan sementara (PPS) bagi mangsa banjir berikutan hujan lebat melanda negeri ini sejak semalam.

Pengarah Pendidikan Sabah Dr Mistirine Radin dalam kenyataan hari ini berkata kesemua sekolah terbabit terletak di tujuh daerah iaitu Penampang, Kota Kinabalu, Papar, Sipitang, Kota Belud, Tuaran dan Beaufort.

Sebanyak empat sekolah dinaiki air di Penampang iaitu Sekolah Menengah St. Micheal, Sekolah Kebangsaan (SK) Sugud, SK Kibabaig dan SK St. Theresa; satu sekolah di Kota Kinabalu iaitu SK Rampayan; dan dua sekolah di Tuaran membabitkan SK Bundung serta SK Tinambak.

Di Papar, sekolah dinaiki air ialah SK Daingin, SK Kambizaan, SK Gana, SK Pekan Kinarut, Sekolah Jenis Kebangsaan Cina (SJKC) Kin Kiau, Kinarut, SJKC Cheng Ming, SK Kelatuan, manakala di Sipitang sekolah terjejas ialah SK Long Pasia.

Sementara itu di Kota Belud, dua sekolah dinaiki air iaitu SK Sembirai dan SK Kesapang, dan empat sekolah lagi dijadikan PPS iaitu Sekolah Menengah Kebangsaan (SMK) Taun Gusi II, SMK Taun Gusi, SMK Pekan dan SMK Agama Tun Said.

Di Beaufort, empat sekolah di daerah itu yang terjejas banjir ialah SK Bukau, SK Ladang Lumadan, SK Sinoko dan SK Klias Baru.

Mistirine berkata sekolah-sekolah rendah terbabit masih belum beroperasi, namun sedang dalam persediaan bagi pembukaan prasekolah pada 1 Julai, dan hanya sesi persekolahan di SM St Micheal di Penampang sahaja terjejas serta bersedia untuk ditutup esok sehingga banjir pulih.

Sementara itu, Jambatan Lama Tamparuli, yang menjadi kemudahan alternatif penduduk sekitar untuk ke pekan Tamparuli, ditutup untuk lalu lintas akibat dilanda banjir.

Tinjauan Bernama di kawasan itu mendapati penutupan jambatan berkenaan bagaimanapun tidak menjejaskan penduduk setempat yang boleh pergi ke pekan menggunakan Jalan Bontoi yang tidak terjejas.

Kemudahan laluan sepanjang kira-kira 100 meter dari arah Kota Kinabalu-Tamparuli itu terletak bersebelahan jambatan gantung Tamparuli yang dibina oleh tentera British sekitar tahun 1960.

Bagi penduduk setempat, jambatan lama itu dikenali sebagai “jambatan timbul tenggelam” kerana kerap dilanda banjir kilat setiap kali hujan lebat.

Tinjauan juga mendapati beberapa pekerja kontraktor dilihat sedang mengemas kabel telefon di beberapa kawasan di daerah ini yang terjejas banjir sebelum melakukan pembaikan bagi memulihkan perkhidmatan itu.

Selain kerosakan kabel telefon, bekalan elektrik dan air paip kepada penduduk Tamparuli dan Tuaran turut terjejas.

Sementara itu, Pesuruhjaya Polis Sabah Datuk Zaini Jass menasihatkan penduduk yang terjejas banjir supaya berpindah ke PPS bagi mengelakkan risiko yang lebih teruk.

Ketua polis daerah di daerah terjejas banjir telah diarah memantau keadaan dan aspek keselamatan, katanya kepada pemberita selepas meninjau keadaan banjir di Penampang.

Beliau berkata Ibu Pejabat Polis Penampang dan balai polis Tamparuli turut dinaiki air dan peralatan termasuk dokumen penting telah dipindahkan ke tempat selamat.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ziarah Aidilfitri 1 Hingga 3 Syawal Sahaja Di Kawasan PKPB & PKPP

KUALA LUMPUR: Aktiviti kunjung-mengunjung sempena sambutan Aidilfitri dibenarkan di kawasan Perintah Kawalan Pergerakan (PKP) tetapi perlu mematuhi prosedur operasi standard (SOP) ditetapkan.

Menteri Kanan (Keselamatan), Datuk Seri Ismail Sabri Yaakob, berkata tempoh masa dan jumlah pengunjung berbeza di kawasan PKP, PKP Bersyarat (PKPB) dan PKP Pemulihan (PKPP).

“Bagi kawasan PKP, ianya dibenarkan pada 1 Syawal sahaja dengan kehadiran tidak melebih 15 orang pada satu masa mengikut saiz rumah dan mematuhi penjarakan fizikal.

“Bagi kawasan PKPB dan PKPP, ziarah hari raya dibenarkan iaitu pada 1 sehingga 3 Syawal.

“Di kawasan PKPB kehadiran terhadap 20 orang bagi satu masa manakala di kawasan PKPP kehadiran tetamu tak melebihi 25 orang mengikut saiz rumah dan ada penjarakan fizikal.

“Jika rumah kecil dan tidak boleh lakukan penjarakan fizikal, jumlah 25 orang terlalu ramai maka kita tidak benarkan,” katanya pada sidang media, hari ini.

Bagaimanapun, bagi kawasan PKP Diperketatkan (PKPD), Ismail Sabri berkata kerajaan tidak membenarkan pengunjung luar dan sambutan tertakluk ahli keluarga dalam rumah sahaja.

Mengenai kebenaran solat sunat Aidilfitri, Ismail Sabri berkata ia tertakluk masjid dan surau yang terletak di kawasan PKP, PKPB dan PKPP sahaja.

Beliau bagaimanapun berkata masjid dan surau di kawasan PKPD tidak dibenarkan menunaikan solat sunat Aidilfitri.

Mengulas lanjut, katanya ketetapan SOP solat sunat Aidilfitri akan diputuskan oleh pihak berkuasa agama negeri masing-masing.

“Bagi menentukan siapa boleh hadir sama ada ada wanita atau kanak-kanak, ia terletak di bawah keputusan pihak berkuasa agama negeri akan memaklumkan kepada setiap masjid dan surau di negeri masing-masing,” katanya.

Menjelaskan amalan takbir solat sunat Aidilfitri dari rumah ke rumah, Ismail Sabri berkata aktiviti itu juga tidak dibenarkan di semua kawasan PKP, PKPD, PKPB dan PKPP.

Bagi penganjuran rumah terbuka sempena Aidilfitri, jelasnya ia tidak dibenarkan di kawasan PKP, PKPD, PKPB dan PKPP.

Selain itu, Ismail Sabri berkata jamuan selepas solat sunat Aidilfitri di masjid dan surau di kawasan PKP dan PKPD turut dilarang.

Bagaimanapun katanya, jamuan berkenaan dibenarkan dianjurkan di masjid dan surau membabitkan kawasan PKPB serta PKPP.

“Jamuan hari raya di kawasan PKPB dan PKPP dibenarkan tertakluk pada (ketetapan) pihak berkuasa agama negeri.

“Jawatankuasa masjid dan surau digalakkan walaupun pihak berkuasa agama negeri boleh tentukan tetapi kita galakkan atau nasihatkan juadah berbungkus diedarkan kepada jemaah untuk dibawa pulang,” katanya.

Mengulas lanjut aktiviti ziarah kubur sempena sambutan Aidilfitri, Ismail Sabri berkata kerajaan membenarkan aktiviti itu namun hanya di kawasan PKPB dan PKPP dengan pematuhan SOP seperti ditetapkan.

Bagaimanapun, beliau berkata berkata aktiviti ziarah kubur di kawasan PKP dan PKPD adalah tidak dibenarkan.

“Ziarah tanah kubur bagi kawasan PKPB dan PKPP dengan syarat. Hadnya tidak melebihi enam orang bagi satu lot atau petak kubur serta tidak melebihi 30 minit,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


98 Individu Ditahan Atas Pelbagai Kesalahan Dadah

KOTA KINABALU, 4 Ogos: Seramai 98 individu ditahan dalam ‘Op Ice Breaker’ yang dijalankan bermula 27 Julai hingga semalam di sekitar daerah Kota Kinabalu.

Ketua Polis Daerah Kota Kinabalu ACP Habibi Majinji berkata mereka yang ditahan itu terlibat dalam  pelbagai kesalahan penyalahgunaan dadah termasuk di bawah Akta Langkah-Langkah Pencegahan Khas.

Beliau berkata daripada jumlah yang ditahan itu, 75 adalah warga tempatan manakala selebihnya warga asing berumur antara 14 hingga 56 tahun.

“Sebanyak 23 serbuan telah dibuat sepanjang tempoh itu dan polis berjaya merampas sebanyak 74.50 gram syabu dianggarkan bernilai RM11,175,” katanya dalam kenyataan, di sini hari ini.

Habibi berkata orang awam amat dialu-alukan menyalurkan sebarang maklumat ke hotline ibu pejabat daerah Kota Kinabalu di talian 088-529220.


Kadar Caruman KWSP Turun Ke 9% Bagi 2021

KUALA LUMPUR: Kumpulan Wang Simpanan Pekerja (KWSP) hari ini memaklumkan kadar caruman berkanun syer pekerja akan dikurangkan daripada 11% kepada 9% bagi 2021.

KWSP dalam kenyataan berkata kadar caruman berkanun baharu itu akan terpakai untuk pekerja berumur bawah 60 tahun yang wajib mencarum.

Bagi pekerja yang berumur 60 tahun dan ke atas pula, caruman berkanun syer pekerja masih kekal pada kadar yang sama, katanya.

Kadar baharu ini akan berkuatkuasa bagi tempoh satu tahun dan merangkumi upah pekerja bulan Jan 2021 (caruman Feb 2021) sehingga Dis 2021 (caruman Jan 2022).

“Ahli masih boleh memilih untuk mengekalkan caruman syer pekerja pada kadar 11% dengan melengkapkan Borang KWSP 17A (Khas 2021), yang boleh dimuat turun daripada laman web KWSP (www.kwsp.gov.my) mulai 1 Dis.

‘’Borang yang lengkap diisi hendaklah dikemukakan kepada majikan masing-masing untuk didaftarkan secara dalam talian melalui kemudahan i-Akaun (Majikan) mulai 14 Dis. Borang yang diterima daripada pekerja hendaklah disimpan sebagai rekod majikan,” kata KWSP.

Untuk maklumat lanjut, ahli boleh merujuk laman sesawang KWSP atau hubungi Pusat Pengurusan Perhubungan KWSP di talian 03-8922 6000.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pendengaran Rayuan Pembubaran DUN Sabah Bersambung Esok

PUTRAJAYA: Mahkamah Rayuan hari ini menangguhkan ke tengah hari esok, pendengaran rayuan berhubung pembubaran Dewan Undangan Negeri (DUN) Sabah pada 30 Julai.

Hakim Datuk Abdul Karim Abdul Jalil yang mempengerusikan panel tiga hakim, menangguhkan pendengaran itu kerana pihak dalam kes itu mempunyai hujahan yang panjang untuk dibentangkan.

Bekas Ketua Menteri Sabah, Tan Sri Musa Aman dan 32 Ahli DUN merayu terhadap keputusan Mahkamah Tinggi Kota Kinabalu yang menolak permohonan mereka untuk mendapatkan kebenaran semakan kehakiman mencabar keputusan Yang Dipertua Negeri, Tun Juhar Mahiruddin membubarkan DUN.

Hakim Abdul Karim yang mengetuai panel itu bersama Hakim Datuk Abu Bakar Jais dan Datuk Supang Lian menetapkan tengah hari esok untuk penyambungan rayuan itu kerana panel itu mempunyai kes lain untuk didengar pada sebelah pagi.

Mahkamah mendengar hujahan peguam Datuk Firoz Hussein Ahmad Jamaluddin yang mewakili 33 ADUN; Peguam Besar Negeri Sabah Brenndon Keith Soh mewakili Tun Juhar, peguam Datuk Cyrus Das mewakili Ketua Menteri Datuk Seri Mohd Shafie Apdal dan Kerajaan Negeri Sabah.

Firoz selesai membentangkan hujahannya hari ini dan Cyrus, yang memulakan hujahannya hari ini, akan bersambung esok.

Peguam Kanan Persekutuan Suzana Atan mewakili Suruhanjaya Pilihan Raya (SPR).

Berikutan pembubaran DUN, SPR menetapkan 12 September tarikh penamaan calon dan 26 Sept tarikh pengundian bagi pilihan raya umum Sabah ke-16. – BERNAMA


(VIDEO) Lelaki Mangsa Langgar Lari Di Tawau Meninggal Dunia

TAWAU: Mangsa langgar lari di Jalan Dunlop, di sini, Isnin lalu, meninggal dunia, semalam, selepas lebih 36 jam bertarung nyawa.

Muhamad Yomo, 59, menghembuskan nafas terakhir ketika dirawat di Hospital Tawau, pukil 7.30 malam, akibat kecederaan parah selain kehilangan banyak darah.

Keluarga mangsa, Saripuddin Poeseri, 51, berkata, terdahulu, pihaknya memohon bantuan orang ramai bagi mendapatkan penderma darah jenis A- menerusi laman sosial Facebook bagi membantu mangsa.

“Alhamdulillah, ada beberapa individu tampil untuk menderma darah jenis tersebut.

“Namun begitu, perancangan itu tidak kesampaian apabila mangsa disahkan meninggal dunia, malam tadi,” katanya.

Sementara itu, Ketua Polis Daerah Tawau Asisten Komisioner Peter Umbuas ketika dihubungi mengesahkan kejadian tersebut.

“Ekoran kemalangan itu, mangsa parah di bahagian kepala dan dihantar ke Hospital Tawau untuk rawatan lanjut.

“Kes disiasat mengikut Seksyen 41(1) Akta Pengangkutan Jalan 1987,” katanya.

Orang ramai yang mempunyai maklumat berkaitan, diminta menghubungi polis bagi membantu siasatan.

Terdahulu, Borneo Today melaporkan mangsa ditemui terbaring oleh orang ramai di Jalan Dunlop, pada pukul 8.40 malam, Isnin lalu.

Berdasarkan video rakaman kamera litar tertutup di lokasi kejadian, mangsa dirempuh sebuah motosikal ketika cuba melintas jalan di situ.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Marin gagalkan cubaan seludup keluar barangan ke negara jiran

SANDAKAN, 7 Feb – Pasukan Polis Marin (PPM) Sandakan berjaya menggagalkan cubaan penyeludupan keluar pelbagai jenis barangan ke negara jiran di perairan Pulau Tanjung Aru dekat sini, awal minggu ini.

Komander PPM Wilayah 4 Sabah, ACP Mohamad Pajeri Ali berkata ketika ditahan, suspek seorang juragan warga asing sebuah perahu yang membawa barangan itu mengakui tidak mempunyai kebenaran pihak berkuasa untuk berbuat demikian.

“Dalam satu operasi Op Pensura dilaksanakan PPM Sandakan di perairan Pulau Tanjung Aru telah mengesan sebuah perahu menghala ke arah perairan Filipina pada kira-kira 12.10 tengah hari Isnin (4 Feb).

“Hasil pemeriksaan lanjut ke atas perahu itu menjumpai dua tong gas LPG, lima gelen minyak petrol, 16 bungkus gula pasir, 32 tin susu cair dan pekat pelbagai jenama, 35 jenis barangan runcit serta perhiasan wanita dan alat tulis disyaki untuk pasaran di negara jiran,” katanya dalam kenyataan di sini malam ini.

Mohamad Pajeri berkata turut dirampas ialah sebuah perahu serta dua enjin sangkut, dan nilai keseluruhan rampasan dianggarkan RM13,777.40.

Beliau berkata tangkapan dan barangan rampasan dibawa ke Markas Operasi PPM Sandakan untuk tindakan lanjut dan disiasat di bawah Akta Kastam 1967.


‘Jimmy Black’ Sembunyi Di Sarawak

KOTA KINABALU: Suspek utama kes rusuhan sehingga menyebabkan kematian di sebuah restoran di Jalan Beaufort Jaya, Jumaat lalu, dipercayai masuk ke Sarawak untuk menyembunyikan diri.

Ibu Pejabat Polis Kontinjen (IPK) Sabah sudah berhubung dengan IPK Sarawak bagi mengesan suspek, Hobalan N Vello, 37, atau ‘Jimmy Black’ bersama rakannya, Kesavan Perambalam, 34.

Pesuruhjaya Polis Sabah Datuk Hazani Ghazali berkata, polis percaya suspek sudah melarikan diri pada malam kejadian.

Katanya, pemeriksaan dengan pelbagai pihak termasuk Lapangan Terbang Antarabangsa Kota Kinabalu (KKIA) dan Lapangan Terbang Labuan mendapati tiada sebarang rekod suspek keluar dari negeri ini.

Katanya, berdasarkan siasatan awal, suspek bukan lagi Orang Dibawah Pengawasan Polis dan kali terakhir dikenakan pengawasan adalah pada 2008.

“Suspek yang berasal dari Semenanjung sudah berkahwin dengan wanita tempatan dan mempunyai lima anak.

“Berdasarkan rekod, suspek tidak mempunyai sebarang kes siasatan jenayah sejak 2008 hingga tarikh kejadian,” katanya pada sidang media di IPK Sabah hari ini.

Hazani berkata, pihaknya dan IPK Sarawak sedang mengesan kedua-dua suspek.

Orang ramai yang mempunyai maklumat berkaitan suspek diminta menghubungi balai polis berhampiran.

Kes disiasat mengikut Seksyen 148 dan 302 Kanun Keseksaan.

Katanya, kes ini bukan membabitkan serangan bersenjata kumpulan kongsi gelap ke atas mangsa dan siasatan mendapati, serangan dilakukan oleh sekumpulan lelaki tempatan dalam keadaan mabuk.

“Hasil siasatan, perusuh yang membabitkan lima lelaki tempatan, semasa kejadian, berada dalam keadaan mabuk dan mengakui pergi beramai-ramai ke restoran berkenaan untuk membuat rusuhan dengan memecahkan kerusi selain meja premis itu.

“Serangan bermula apabila kumpulan lelaki tempatan yang mabuk ini tidak berpuas hati dengan pemilik restoran iaitu suspek utama yang tidak senang dengan kehadiran pembeli arak yang mabuk dan dikatakan mengganggu perniagaannya,” katanya.

Sementara itu, Hazani menafikan pihaknya ada menawarkan ganjaran RM10,000 untuk mereka yang menyalurkan maklumat sehingga suspek tertangkap.

Katanya, orang ramai diminta supaya menghentikan mesej di aplikasi WhatsApp dan laman sosial berkaitan perkara itu kerana dibimbangi boleh mengganggu siasatan polis.

“Kami tegaskan sekali lagi yang kes ini tiada kaitan dengan unsur perkauman atau gengsterisme. Semua pihak diminta tidak memainkan sentimen perkauman bagi menjamin keharmonian masyarakat,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suspek curi komponen pencawang ditahan

LIMA lelaki yang dipercayai aktif mencuri komponen pencawang telekomunikasi di Tuaran, ditahan polis dalam serbuan di Kampung Mengauwon, Topokon, di Tuaran, kelmarin.

Semua suspek berusia antara 33 hingga 36 tahun itu ditahan 9.30 pagi, hasil maklumat awam.

Ketua Polis Daerah Tuaran, Deputi Superintendan Dzulbaharin Ismail berkata, tangkapan dilakukan berdasarkan aduan daripada pekerja stesen pencawang Digi daerah Tuaran yang melaporkan kehilangan komponen dianggarkan bernilai RM19,000, 28 Mac lalu.

“Hasil maklumat itu, polis menahan lima suspek dan menemui sejumlah komponen bahan tembaga yang dipotong bagi tujuan untuk dijual.

“Polis turut merampas 23 unit pemutus fius, satu unit fius kilat, enam kepingan jenis tembaga, satu lampu suluh serta satu beg sandang,” katanya di sini, hari ini.

Dzulbaharin berkata, siasatan awal mendapati hasil komponen daripada bahan tembaga yang dicuri suspek biasanya akan dijual di kedai besi buruk untuk mendapat keuntungan dengan cara mudah.

“Pemeriksaan juga mendapati dua daripada lima suspek yang ditangkap mempunyai rekod lampau dalam kes penyalahgunaan dadah.

“Kes disiasat mengikut Seksyen 379 Kanun Keseksaan bagi kesalahan mencuri harta benda,” katanya. – Harian Metro


Amerika Hantar Bantuan Cari Kapal Selam Indonesia

WASHINGTON: Tentera Amerika Syarikat (AS) menghantar pasukan udaranya bagi membantu carian kapal selam Indonesia yang hilang bersama 53 kelasi di dalamnya.

Jurucakap Pentagon, John Kirby, berkata Jabatan Pertahanan AS amat sedih dengan tragedi kehilangan kapal selam KRI Nanggala 402 ketika latihan di perairan Bali Rabu lalu.

“Kami bersimpati dengan kelasi terbabit dan keluarga mereka. Atas permintaan kerajaan Indonesia, kami menghantar aset udara bagi membantu carian kapal selam yang hilang itu,” katanya.

Tambah beliau, Setiausaha Pertahanan AS, Lloyd Austin, akan menemui Ketua Pertahanan Indonesia, Prabowo Subianto, bagi membincangkan bagaimana AS boleh membantu.

Tompokan minyak di lokasi di mana kapal selam itu dipercayai berada menunjukkan mungkin berlaku kerosakan pada tangki minyak, sekali gus mencetuskan kebimbangan berlaku tragedi lebih buruk.

Kru kapal selam buatan Jerman itu dijangka hanya mempunyai bekalan oksigen yang mencukupi sehingga hari ini, menandakan masa semakin suntuk bagi pasukan penyelamat yang meronda kawasan perairan Bali bagi mencari lokasinya. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Mulakan Lawatan Kerja Tujuh Hari Ke Jepun

KOTA KINABALU: Ketua Menteri Sabah, Datuk Seri Mohd Shafie Apdal akan mengadakan lawatan kerja selama tujuh hari ke Jepun bermula hari ini.

Rombongan Ketua Menteri itu turut ditemani Timbalan Ketua Menteri, Datuk Seri Madius Tangau selaku Menteri Perdagangan dan Perindustrian Sabah serta beberapa Ketua-Ketua Jabatan Kerajaan Negeri.

Lawatan kerja ke negara ‘Matahari Terbit’ itu akan dimulakan di Kobe, Nagoya sebelum berakhir di Tokyo pada 5 Disember depan.

Antara intipati program adalah mengadakan pertemuan dengan beberapa syarikat besar di Jepun dalam usaha meningkatkan pelaburan ke Sabah.

Untuk rekod, ia merupakan lawatan sulung Mohd Shafie ke Jepun dengan sebelum ini beliau pernah mengadakan misi mencari pelabur di China dan Kalimantan Timur.

Mohd Shafie dan rombongan dijangka tiba ke Lapangan Terbang Antarabangsa Kansai, Osaka pada pagi Jumaat.

Beliau dijangka terus mengadakan pertemuan bersama F Bit Communications, syarikat peneraju sektor teknologi maklumat dan komunikasi (ICT) di Jepun yang merancang untuk melabur di POIC, Sabah.


Masidi Dilantik Pengerusi Lembaga Pengarah Universiti Malaysia Sabah

KOTA KINABALU: Bekas menteri pelancongan, kebudayaan dan alam sekitar Sabah, Masidi Manjun, dilantik sebagai pengerusi lembaga pengarah Universiti Malaysia Sabah (UMS).

Beliau, yang juga timbalan ketua PPBM Sabah, menerima surat lantikannya daripada Menteri Pengajian Tinggi Noraini Ahmad di Parlimen semalam.

Masidi ketika dihubungi mengesahkan perkara itu dan akan melapor diri di UMS esok.

Beliau hanya akan membuat kenyataan berhubung perlantikannya selepas sesi taklimat.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 1,000 Geran Tanah Untuk Penduduk Ranau

KOTA KINABALU: Kerajaan Sabah akan memberikan lebih 1,000 geran tanah kepada penduduk di Ranau yang telah menunggu sejak sekian lama.

Ketua Menteri, Datuk Seri Mohd. Shafie Apdal memaklumkan perkara itu ketika merasmikan satu program di Ranau, Sabtu lalu.

“Saya sedia maklum dengan masalah berkaitan tanah yang dihadapi penduduk termasuk saya lihat (baca) sendiri di suratkhabar.

“Minggu lalu, saya serahkan kira-kira 2,300 geran tanah kepada penduduk di Keningau dan lepas ini saya berharap penduduk di Ranau pula tidak berasa bimbang kerana saya sudah sediakan lebih 1,000 geran tanah yang ditunggu sejak berpuluh tahun lalu oleh penduduk di daerah ini.

“Saya berharap penduduk kampung terbabit tidak berasa bimbang sangat kerana kerajaan negeri berusaha memberi pelbagai bantuan, bukan saja dalam aspek baja atau kewangan tetapi juga tanah,” katanya.

Mengulas lanjut,  Mohd Shafie berkata beliau sudah memaklumkan kepada Setiausaha Kerajaan Negeri, Datuk Safar Untong, untuk menyelesaikan masalah ini (tanah) sebaik mungkin.

“Ini kerana beliau adalah pakar dalam tanah (bekas Pengarah Jabatan Tanah dan Ukur). Kita akan selesaikan sebaik mungkin. Mana-mana kampung yang sudah diwartakan (gazet) sebagai hutan simpan, kita akan pastikan mereka adalah penduduk asal di situ.

“Saya juga berharap tanah yang diberikan kepada penduduk akan dimanfaatkan sebaiknya, termasuk untuk pembangunan pertanian,” katanya.

Sebelum ini dilaporkan, kira-kira 40 penduduk dari Kampung Malindau, Wayan dan Sinurai di Ranau, merayu kepada Ketua Menteri agar campur tangan dalam kes pertikaian tanah yang mereka hadapi.

Jurucakap penduduk kampung terbabit, Kandingau Kaling, 80, berharap isu itu boleh diselesaikan sebaiknya agar generasi baharu di kampung itu tidak mewarisi kesengsaraan mereka.

Kandingau percaya campur tangan ketua menteri boleh menyelesaikan masalah yang dihadapi lebih 40 tahun lalu seperti selesainya kes di Bagahak.

Mereka mendakwa hanya tahu geran tanah telah dikeluarkan ketika wakil pekerja syarikat datang ke Kampung Sinurai pada 2013.

Kes itu telah dibawa ke Mahkamah Tinggi Kota Kinabalu pada 16 Julai lalu melalui peguam mereka, Nelson Angang terhadap Worthy Palm Sdn Bhd; Zikri Ajad,Pengarah JTU, kerajaan negeri dan penolong pemungut hasil tanah (PPHT).

Bersempena kehadiran Ketua Menteri di Ranau, penduduk di kampung tersebut mengambil kesempatan berjumpa dengan beliau untuk menyuarakan tentang masalah itu.

Langkah tersebut tersebut ternyata berjaya menarik perhatian Mohd. Shafie yang selama ini telah menyerahkan banyak geran tanah kepada rakyat.- BorneoToday


Penduduk Setinggan Atas Air Diarah Pakai Gelang Tangan Kuarantin

LABUAN: Penduduk kampung dalam kluster baharu Covid-19 Saguking, Sebor, di sini, diarah memakai gelang tangan kuarantin di rumah hari ini berikutan peningkatan kes positif di kampung yang sebahagian kecilnya dihuni pendatang tanpa izin (Pati).

Sekurang-kurangnya 30 kes baharu Covid-19 direkodkan semalam di kampung itu dan 18 daripada mereka adalah Pati.

Pengarah Jabatan Kesihatan Labuan Dr Ismuni Bohari berkata, saringan bersasar ke atas penduduk kampung di Saguking, Sebor diteruskan hari ini dan tindakan itu sebahagian daripada perintah duduk di rumah untuk memastikan mereka berada dalam jejari lingkungan yang dibenarkan.

“Kami sedang melakukan yang terbaik bagi mendapatkan semua penduduk kampung di Saguking, Sebor untuk memakai gelang tangan itu supaya mereka duduk di rumah serta tidak merayau di bandar dan menjadi risiko kepada masyarakat tempatan,” katanya kepada Bernama.

Saringan yang bermula 10 pagi tadi dilaksanakan di atas balai raya terapung dalam perkampungan atas air itu dengan beberapa kakitangan merinyu (menyelia) kesihatan dan pegawai perubatan ditempatkan di situ.

Saguking, yang terletak kira-kira 400 meter dari pusat bandar Labuan ialah kampung Melayu Brunei-Kedayan tetapi kini beransur-ansur terbahagi kepada dua bahagian dengan kawasan di sebelah lembah bertukar kepada perkampungan setinggan diatas air dikenali sebagai Saguking, Sebor.

Dr Ismuni berkata, satu lagi penempatan di atas air Kampung Patau-Patau 1 dan 2 juga menyaksikan ratusan penduduk kampung termasuk kanak-kanak terbabit dalam saringan bersasar itu beratur untuk ujian calitan dan polymerase chain reaction (PCR) di balai raya.

Labuan merekodkan peningkatan kes setiap hari sejak seminggu lepas, menjadikan jumlah keseluruhan 154 kes setakat semalam dan kini diletakkan di bawah Perintah Kawalan Pergerakan Bersyarat (PKPB) dari 17 hingga 30 Oktober.

Pulau bebas cukai itu merekodkan empat kluster aktif, iaitu Saguking (39 kes), Bah Bangat (11 kes), Bah Bundle (22 kes termasuk yang merebak di Johor) dan Bah Layangan yang menular ke Rembau, Negeri Sembilan dengan 13 kes (hanya satu kes di Labuan). – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lapangan Terbang Daxing Berbentuk Tapak Sulaiman

Lapangan terbang termoden China, Lapangan Terbang Antarabangsa Daxing di Beijing bernilai berbilion ringgit berbentuk tapak sulaiman akan dibuka sempena ulang tahun ke-70 kerajaan komunis pada 1 Oktober ini.

Kerja-kerja pembinaan lapangan terbang itu secara rasminya siap mengikut jadual pada 20 Jun lalu dan hari ulang tahun penubuhan Republik Rakyat China oleh Mao Zedong pada 1 Oktober 1949 dipilih sebagai tarikh majlis pembukaannya.

Majlis pembukaan itu akan dihadiri Presiden Xi Jinping bersama perarakan tentera di tengah Beijing.

Terletak 46 kilometer di selatan Dataran Tiananmen, lapangan terbang baru dengan empat landasan utama itu akan mencapai operasi penuh pada 2025, mampu mengendalikan 72 juta penumpang setahun.

Menjelang 2040, lapangan terbang berkenaan dijangka mempunyai lapan landasan, termasuk satu untuk kegunaan tentera. Ketika itu, ia dijangka mampu mengendalikan 100 juta penumpang setahun, menjadikannya terminal tunggal terbesar dunia dari segi jumlah penumpang.

Ketika ini, Lapangan Terbang Antarabangsa Hartsfield–Jackson di Atlanta, Amerika Syarikat, boleh menerima lebih 100 juta penumpang tetapi menggunakan dua terminal.

Lapangan Terbang Antarabangsa Beijing sekarang, yang kedua terbesar dunia, sudah melebihi kapasiti dengan lebih 100 juta penumpang setahun.

Pengangkutan udara sedang rancak di China berikutan kenaikan taraf hidup rakyatnya yang gemar melancong selain semakin ramai pelancong memasuki negara itu.

Menurut Persatuan Pengangkutan Udara Antarabangsa, China dijangka mengatasi Amerika sebagai pasaran penerbangan terbesar dunia pada pertengahan dekad 2020.

Negara itu dijangka mencatat 1.6 bilion penerbangan setiap tahun mulai 2037, tambahan satu bilion berbanding 2017.

Beijing sebagai ibu negara China yang mempunyai 21 juta penduduk, dijangka menerima kunjungan 170 juta pelancong pada 2025 yang dikendalikan kedua-dua lapangan terbang.

Dengan keluasan 700,000 meter persegi atau 100 padang bola, terminal lapangan terbang baru itu direka arkitek Anglo-Iraq, Zaha Hadid yang meninggal dunia pada 2016, akan menjadi yang terbesar di dunia.

Stesen kereta api terletak di bawah terminal membolehkan penumpang membuat perjalanan antara lapangan terbang dengan Beijing dalam masa 20 minit.

Keseluruhan projek itu menelan belanja 120 bilion yuan (RM72.37 bilion) atau lebih RM200 bilion jika termasuk pembinaan landasan kereta api dan jalan raya.

Stesen televisyen kerajaan, CCTV, melaporkan gabungan SkyTeam meliputi Delta Air France dan KLM akan berpindah ke lapangan terbang baru itu bersama rakan kongsi mereka, Eastern Airlines dan China Southern Airlines. – Agensi


Sukar dakwa ‘kaki judi’ dalam talian

KUALA LUMPUR: Kegiatan judi dalam talian yang semakin meruncing dan berani beroperasi secara terbuka menggunakan pelbagai aplikasi berpunca daripada kelompangan perundangan.

Timbalan Menteri Dalam Negeri, Datuk Azis Jamman, ketika mendedahkan perkara itu berkata ia adalah antara kekangan yang perlu ditangani kerajaan supaya penyelesaian tuntas berupaya dicapai.

“Cabaran kita ialah pusat judi dalam talian ini tidak beroperasi di Malaysia, sebaliknya server (pelayar) mereka berpangkalan di luar negara dan menggunakan protokol internet (IP) berbeza.

“Apabila kita laporkan laman web yang mengendalikan operasi judi dalam talian ini kepada Suruhanjaya Komunikasi dan Multimedia Malaysia (SKMM) untuk sekat IP, mereka hanya perlu tukar nombor berkenaan.

“Ia sekali gus menyukarkan kita, malah pernah dinyatakan Menteri Komunikasi dan Multimedia (Gobind Singh Deo) bahawa wujud kira-kira 700,000 talian prabayar yang diragui di negara ini,” katanya pada sesi soal jawab di Dewan Rakyat, hari ini.

Beliau menjawab soalan tambahan Khoo Poay Tiong (PH-DAP Kota Melaka) berhubung usaha kerajaan membanteras penularan operasi judi dalam talian, selain menggunakan peruntukan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001 terhadap dalang kegiatan berkenaan.

Berdasarkan operasi sebelum ini, Azis berkata, pihak berkuasa berdepan cabaran untuk membanteras judi dalam talian kerana kegiatan terbabit tidak membabitkan sebarang transaksi tunai.

Katanya, modus operandi sedemikian menyebabkan pihak berkuasa tidak mempunyai bukti atau sebab untuk ‘kaki judi’ dalam talian ditahan dan disabitkan bersalah.

“Kita tangkap tapi mereka kata hanya main ‘game’ dan muat turun aplikasi, selain tidak membabitkan sebarang transaksi tunai.

“Mengenai penggunaan AMLATFPUAA, ia sedang dirujuk kepada unit perundangan kementerian kerana operasi ini tidak babitkan transaksi tunai,” katanya.

Menjawab soalan tambahan Datuk Takiyuddin Hassan (PAS-Kota Bharu) berhubung penularan kegiatan judi haram, Azis berkata, Polis Diraja Malaysia (PDRM) sukar membanteras isu berkenaan berikutan faktor tertentu.

Sindiket itu, katanya, akan memohon lesen lain menggunakan nama syarikat baharu, selain menyamar menerusi operasi pusat permainan dan hiburan keluarga.

“Polis tutup hari ini, esok mereka (pemilik) akan mohon lesen baharu daripada pihak berkuasa tempatan (PBT), jadi sukar nak tangani,” katanya. – Berita Harian


Aidilfitri Di Malaysia Disambut Rabu Ini

Umat Islam di Malaysia akan menyambut Hari Raya Aidilfitri pada Rabu ini, demikian diumumkan Penyimpan Mohor Besar Raja-Raja Tan Sri Syed Danial Syed Ahmad, malam ini.

“Bagi menyempurnakan titah perintah Ke Bawah Duli Yang Maha Mulia Seri Paduka Baginda Yang di-Pertuan Agong, setelah diperkenan oleh Duli-Duli Yang Maha Mulia Raja-Raja, maka adalah dengan ini saya mengisytiharkan bahawa tarikh Hari Raya Puasa bagi negeri-negeri seluruh Malaysia ialah pada hari Rabu, 5 Jun 2019,” katanya.

Pengumuman tarikh Aidilfitri itu disiarkan menerusi siaran televisyen tempatan. – BERNAMA


Selenggara Segera Jalan Tuaran-Ranau, PKR Sabah Beritahu Kerajaan

KOTA KINABALU: PKR Sabah meminta kerajaan memberi perhatian kepada penyelenggaraan jalan raya dari Tuaran ke Ranau yang menjadi laluan utama bukan saja kepada penduduk tempatan malah pelancong dari dalam dan luar negara.

Timbalan Ketua Penerangan Majlis Pimpinan Negeri PKR Sabah, Thonny Chee, berkata lawatan pihaknya ke Kundasang dan Ranau semalam mendapati, keadaan jalan raya semakin teruk dan ada beberapa kawasan kritikal dan bahaya yang perlu penyelenggaraan segera.

“Kami tidak mahu masalah jalan raya ini akan menjejaskan usaha kerajaan negeri dalam merealisasikan teras hala tuju Sabah Maju Jaya (SMJ) yang menumpukan fokus utama termasuk sektor pelancongan dengan disokong oleh jaringan infrastruktur asas seperti jalan raya yang diselenggara dengan baik.

“Kami menggesa kerajaan pusat menambah peruntukan penyelenggaraan jalan raya persekutuan di negeri ini dengan memberi tumpuan kepada laluan-laluan utama terutama segmen-segmen kritikal yang perlu perhatian segera,” katanya dalam kenyataan.

Sementara itu, Thonny turut mengingatkan kerajaan negeri khususnya Kementerian Kerja Raya bahawa status jalan raya negeri ini yang sepanjang 22,370.95km hanya lebih kurang 48% sahaja yang berturap.

Katanya, jalan raya luar bandar sepanjang 2,673.11km masih lagi 34% jalan kelikir dan 11% jalan tanah.

“Oleh itu, pihak kami menggesa agar isu jalan raya negeri ini perlu ditangani sebaik mungkin dalam merealisasikan halatuju SMJ yang telah mengenal pasti pemetaan tumpuan jaringan infrastruktur berdasarkan “Nod” dan “Hotspot” yang bakal menjadi pemacu kawasan ekonomi negeri ini.

“Kami juga meminta Ahli Parlimen Ranau dan Ahli-ahli Dewan Undangan Negeri (ADUN) dapat menyuarakan isu penyelenggaraan jalan raya ke Ranau ini di sidang Parlimen, sidang DUN dan mesyuarat Kabinet untuk tindakan segera,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RON97, RON95 turun 5 sen

PUTRAJAYA: Harga runcit bahan api bagi petrol RON97 dan RON95 masing-masing turun lima sen kepada RM2.23 seliter dan RM1.93 seliter, manakala diesel kekal pada harga RM2.18 seliter mulai tengah malam ini.

Menteri Kewangan, Lim Guan Eng, berkata harga runcit bahan itu ditetapkan bagi tempoh 2 hingga 8 Februari ini.

Beliau berkata, penurunan harga runcit bagi produk petrol RON95 berikutan penurunan harga produk petroleum yang diproses di pasaran dunia didorong oleh faktor peningkatan pengeluaran produk petrol di pasaran global.

“Perbezaan kos produk lebih tinggi bagi diesel berbanding petrol disebabkan peningkatan permintaan bagi produk diesel, terutama dari China dan peningkatan pengeluaran produk petrol di pasaran global.

“Kerajaan akan terus komited melaksanakan dasar penstabilan harga runcit produk petroleum dan pada masa sama, melaksanakan penetapan harga yang memanfaatkan rakyat.

“Ini bermakna apabila harga petroleum di pasaran dunia turun, harga runcit produk petroleum juga akan diturunkan bagi membolehkan pengguna menikmati manfaat penurunan harga minyak dengan segera,” katanya dalam kenyataan, hari ini.

Katanya, jika harga pasaran produk melebihi paras harga ditetapkan, kerajaan akan menstabilkan harga jualan runcit bagi produk petrol RON95 dan diesel dengan mengekalkan harga jualan runcit masing-masing pada paras RM2.20 seliter dan RM2.18 seliter.

Bagi tempoh 26 Januari hingga 1 Februari lalu, harga runcit bahan api bagi petrol RON97 dan RON95 masing-masing kekal RM2.28 seliter dan RM1.98 seliter, manakala diesel naik satu sen kepada RM2.18 seliter. – Berita Harian


Dua Lelaki Tempatan Dikompaun RM1,000

LAHAD DATU: Dua lelaki tempatan di kompaun RM1,000 selepas didakwa ingkar Perintah Kawalan Pergerakan (PKP), di dua lokasi berasingan, di sini semalam.

Ketua Polis Daerah Lahad Datu, Asisten Komisioner Nasri Mansor berkata, tangkapan pertama membabitkan pemilik kedai roti, 46, di Jalan Bypass, pada pukul 9 malam, semalam.

“Ketika ditahan, suspek sedang dalam perjalanan ke rumahnya menaiki sebuah van.

“Suspek gagal memberi alasan munasabah untuk berada di luar kediaman dalam masa sama mengetahui masa operasi yamg dibenarkan bagi premis roti sehingga jam 6 petang sahaja,” katanya menerusi kenyataan media, hari ini.

Sementara itu, tangkapan kedua membabitkan seorang lelaki berumur 19 tahun yang bekerja sebagai pembantu dapur, di Bandar Perdana, pukul 9.30 malam, semalam.

Menurut Nasri, suspek ditahan ketika melepak di kaki lima sebuah bangunan di situ tanpa alasan munasabah untuk dia berada di luar rumah.

“Sehubungan itu, kedua-dua suspek disiasat mengikut Peraturan 3(1), Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020 dan boleh dihukum di bawah Peraturan 7, Peraturan yang sama, memperuntukkan hukuman denda tidak lebih RM1,000 atau penjara tidak lebih enam bulan atau kedua-duanya jika sabit kesalahan,” katanya.


COVID-19: Bantuan Harus Dilakukan Secara Saksama & Telus

TAWAU: Pakej Bantuan COVID-19 Sabah diharap dapat dilakukan secara saksama dan telus supaya tujuan pelaksanaannya sampai kepada sasaran.

Ketua UMNO Bahagian Kalabakan A.M. Suryady Bandy berkata, pakej bantuan yang bernilai RM670 juta itu dilihat mampu membantu meringankan beban dan kepayahan rakyat pada masa ini.

“Namun, pelaksanaannya harus dilakukan dengan cara mengurangkan karenah birokrasi dan perlunya ada makanisme penyampaian yang lebih efektif, terutamanya bantuan ‘one-off’ RM20 juta kepada miskin/tegar dan RM80 juta bagi golongan B40,” katanya.

Menurutnya, bantuan kewangan boleh disalurkan secara terus melalui e-wallet sama ada Touch n Go, Boost dan sebagainya.

“Penyerahan melalui pihak ketiga atau debit ke akaun bank dapat meningkatkan penularan COVID-19 kerana penerima terpaksa berkumpul beramai-ramai di satu tempat atau di bank untuk menerima bantuan,” katanya.

Disamping itu, beliau berkata langkah kerajaan Pusat menangguhkan pembayaran balik pinjaman bank bagi individu, sektor PKS dan korporat merupakan langkah terbaik untuk membantu tiga segmen itu menghadapi kesan wabak COVID-19 ini.

“Wabak ini bukan hanya masalah kesihatan, tetapi mendatangkan implikasi yang lebih besar kepada ekonomi negara kita. Golongan B40 juga perlu diberi perhatian kerana ada diantaranya yang kehilangan punca pendapatan dan tidak dapat menyara keluarga.

“Sektor pelancongan iaitu salah satu penyumbang ekonomi terbesar di Sabah juga perlu mendapat keistimewaan melalui pemotongan cukai korporat,” katanya.

Katanya, diharapkan kerajaan negeri dapat menyalurkan bantuan dengan kadar segera memandangkan tempoh PKP pun sudah dilanjutkan sehingga 14 April 2020.

“Marilah kita sama-sama berdoa dan mengharapkan supaya wabak ini dapat diatasi dan dihapuskan dengan segera,” katanya.


Tempoh Sah Kredit AirAsia Dilanjutkan Dua Tahun

Airasia kini melanjutkan tempoh sah Akaun Kredit sehingga 730 hari atau dua tahun berbanding tempoh setahun yang diberikan sebelum ini.

Selain itu, penumpang juga diberi pilihan pertukaran penerbangan tanpa had.

AirAsia dalam kenyataan berkata, penumpang yang mempunyai tempahan penerbangan sedia ada dibuat pada atau sebelum 17 April 2020 dengan tarikh perlepasan antara 23 Mac 2020 dan 30 Jun 2020 kini boleh membuat beberapa pilihan.

“Antara pilihan yang diberi adalah pertukaran tarikh penerbangan tanpa had meliputi menukar tarikh penerbangan sebelum 31 Oktober 2020 di laluan yang sama tanpa had dan tanpa bayaran tambahan tertakluk kepada ketersediaan tempat duduk.

“Selain itu, penumpang juga boleh mengekalkan nilai tambang tempahan ke dalam akaun Ahli AirAsia BIG yang boleh ditebus dalam masa dua tahun,” katanya.